KENAIKAN KADAR RMT BERKUAT KUASA AHAD INI

PUTRAJAYA: Kadar baharu Rancangan Makanan Tambahan (RMT) dinaikkan daripada RM2.50 kepada RM3.50 untuk Semenanjung dan RM3 kepada RM4 bagi Sabah, Sarawak serta Wilayah Persekutuan Labuan, berkuat kuasa mulai Ahad ini (6 Nov).

Menteri Kanan Pendidikan Datuk Dr Radzi Jidin dalam kenyataan hari ini berkata pelaksanaan kadar baharu itu akan memanfaatkan seramai 791,477 murid penerima RMT di seluruh negara.

“Alhamdulillah, usaha KPM untuk menaikkan kadar RMT dapat dilaksanakan pada tahun ini.

“Ini merupakan antara komitmen saya dalam memastikan kualiti makanan RMT kepada murid yang memerlukan adalah terjaga,” katanya menerusi hantaran di laman Facebook rasminya hari ini.

Beliau berkata pelaksanaan kadar baharu itu juga pastinya memberi kelegaan kepada pengusaha kantin sekolah yang menyediakan RMT.

“KPM komited melakukan yang terbaik untuk kelestarian pendidikan anak-anak generasi pewaris negara,” katanya.

Menteri Kewangan Tengku Datuk Seri Zafrul Tengku Abdul Aziz ketika membentangkan Bajet 2023 memaklumkan kerajaan menyediakan sejumlah RM777 juta iaitu peningkatan signifikan berbanding RM280 juta pada 2020 bagi tujuan pelaksanaan kadar baharu RMT.–AlHijrah Online


PERLU LENGKAP VAKSIN UNTUK ‘DINE-IN’ DI SEMUA FASA PPN – KJ

KUALA LUMPUR: Syarat individu lengkap vaksin untuk ‘dine-in’ di premis makanan terpakai untuk semua fasa Pelan Pemulihan Negara (PPN).

Menteri Kesihatan Khairy Jamaluddin Abu Bakar menerusi ciapan di Twitter berkata, peraturan Majlis Keselamatan Negara (MKN) berhubung kebenaran individu tidak lengkap vaksin ‘dine-in’ di premis makanan belum dikemaskini.

“Keperluan vaksinasi lengkap untuk ‘dine-in’ kekal bagi semua fasa pemulihan. Peraturan yang dikeluarkan oleh MKN tidak dikemaskini. Kenyataan rasmi akan menyusul,” katanya.

Sementara itu, Menteri Kanan Pertahanan, Datuk Seri Hishammuddin Hussein memaklumkan jemaah menteri bersetuju setiap kemudahan dengan syarat vaksinasi lengkap kekal di semua fasa PPN.

“MKN telah diarahkan supaya segera mengemaskini peraturan dan prosedur operasi standard (SOP) berkaitan yang mana ia mesti dipatuhi sepenuhnya semua pihak,” katanya.

Sebelum ini, peraturan yang dikeluarkan MKN menyatakan dalam Fasa 3 PPN semua individu dibenarkan untuk ‘dine-in’ termasuk beberapa kemudahan lain, walaupun masih belum lengkap vaksin.— AlHijrah Online


CAAM SAHKAN PESAWAT TERHEMPAS DI ELIMINA, SHAH ALAM, BAWA LAPAN PENUMPANG

PUTRAJAYA: Sejumlah enam penumpang dan dua krew penerbangan berada dalam pesawat yang terhempas di Elmina, Shah Alam, Selangor hari ini menurut kenyataan Pihak Berkuasa Penerbangan Awam Malaysia (CAAM).

Ketika mengesahkan kemalangan itu, Ketua Pegawai Eksekutif CAAM Datuk Kapten Norazman Mahmud berkata pesawat jenis Beechcraft Model 390 (Premier 1) dengan nombor pendaftaran N28JV itu, dikendalikan oleh Jetvalet Sdn Bhd.

“Pesawat berkenaan telah berlepas dari Lapangan Terbang Antarabangsa Langkawi pada pukul 2:08 petang menuju ke Lapangan Terbang Sultan Abdul Aziz Shah, Subang,” katanya dalam satu kenyataan hari ini.

Norazman berkata hubungan pertama oleh pesawat berkenaan dengan Menara Kawalan Trafik Udara Subang, ialah pada pukul 2:47 petang dan kebenaran mendarat telah diberikan pada pukul 2:48 petang.

“Pada pukul 2:51 petang, Menara Kawalan Trafik Udara Subang telah melihat asap dari lokasi nahas, namun tiada panggilan kecemasan dibuat oleh pesawat tersebut,” katanya dan menambah Pusat Koordinasi Menyelamat Aeronautik Kuala Lumpur (KL ARCC), telah diaktifkan bagi melaksanakan misi mencari dan menyelamat.

Norazman berkata siasatan lanjut akan dilaksanakan oleh Biro Siasatan Kemalangan Udara di bawah Kementerian Pengangkutan mengikut Bahagian XXVI Peraturan-peraturan Penerbangan Awam 2016.

Gambar dan video di kawasan kemalangan berhampiran kawasan kediaman itu, telah viral di media sosial. — AlHijrah Online


MUFTI SYOR GARIS PANDUAN DAN KAWALAN TERTENTU DI KELAB KOMEDI

GEORGE TOWN: Satu garis panduan dan kawalan tertentu perlu dilaksanakan oleh pihak berkuasa supaya pemilik kelab komedi dan orang ramai yang berkunjung ke situ sentiasa memelihara batas-batas moral serta agama, kata Mufti Pulau Pinang Datuk Seri Wan Salim Wan Mohd Noor.

Beliau berkata pada masa yang sama pihak berkuasa agama Islam seperti Jabatan Kemajuan Islam Malaysia (Jakim) dan jabatan-jabatan agama perlu menasihati masyarakat Muslim agar sentiasa menghormati kesucian agama mereka dan tidak dijadikan bahan mainan atau gurauan.

“Sebagai agama yang sesuai dengan fitrah manusia, Islam tidak menentang hiburan termasuk komedi atau lawak jenaka malah Islam juga tidak menghendaki penganutnya sentiasa serius sehingga tiada ruang untuk bersantai dan berekreasi.

“Islam juga tidak melarang kesemua ini asalkan tidak keterlaluan, di dalam kehidupan ini ada ketikanya kita perlu serius dan ada ketikanya kita perlu bersantai,” katanya ketika dihubungi hari ini, sebagai mengulas berhubung video tular dipercayai perbuatan menghina kesucian agama Islam yang dilakukan di sebuah kelab komedi di Taman Tun Dr. Ismail, Kuala Lumpur, baru-baru ini.

Ekoran kejadian itu, polis menahan seorang wanita yang tular di media sosial kerana didakwa mencetuskan kontroversi tidak bermoral tersebut dan dia mengaku tidak bersalah di Mahkamah Sesyen di Kuala Lumpur semalam atas pertuduhan menghina Islam ketika membuat persembahan di sebuah kelab komedi. –AlHijrah Online


MAIS AGIH 1,000 BUBUR LAMBUK UNTUK ANAK YATIM, RUMAH PEMULIHAN RIQAB

PAYA JARAS: Majlis Agama Islam Selangor (MAIS) dengan kerjasama Yayasan Islam Darul Ehsan (YIDE) hari ini mengagihkan 1,000 pek iftar bubur lambuk kepada sembilan rumah anak yatim dan 13 rumah pemulihan al-riqab di sekitar Selangor.

Majlis sumbangan itu membabitkan kerjasama QSR Brands (M) Holdings Bhd dan ADAB Youth Garrage (AYG) yang turut tampil membantu dan menyerahkan sumbangan kepada penerima.

MAIS dalam kenyataannya hari ini berkata majlis agama itu turut menyerahkan sumbangan wang tunai RM4,400 daripada Tabung Prihatin Covid-19 MAIS.

Manakala, QSR Brands (M) Holdings Bhd turut menginfaqkan 44 kotak ayam mentah kepada penerima bantuan itu.

“Program ini bertujuan membantu meringankan beban dan menambahkan keceriaan anak-anak yatim dan asnaf riqab dalam menjalani ibadah puasa di bulan Ramadan serta sebagai persiapan menyambut kedatangan Syawal tidak lama lagi,” kata MAIS.

Sumbangan disampaikan Setiausaha MAIS, Dr Ahmad Shahir Makhtar.

Hadir sama Pengerusi Majlis Penasihat Syariah QSR Brands (M) Holdings Bhd, Datuk Mustafha Abdul Razak.

Antara rumah anak yatim menerima sumbangan Rumah Kasih Harmoni, Rumah Nor Barakah dan Rumah Anak Yatim Al-Faiz.

Turut menerima sumbangan adalah Rumah Astana Budi, Rumah Penawar, Rumah Puteri Arafiah, Rumah Darul Wardah, Rumah Saffiyah, Rumah Darul Ukhwah, Rumah Astana Budi, Rumah Raudhatus Sakinah dan PERKID Hulu Langat. — AlHijrah Online


VIDEO PENCERAMAH HINA PDRM VIDEO LAMA, TELAH DIAMBIL TINDAKAN – BUKIT AMAN

KUALA LUMPUR: Polis Diraja Malaysia (PDRM) mengesahkan video tular mengenai seorang penceramah agama yang membuat kenyataan menghina dan fitnah terhadap PDRM merupakan video lama yang kembali ditularkan.

Video berdurasi 55 saat itu memaparkan seorang penceramah agama ketika menyampaikan ceramahnya mendakwa anggota polis tidak menunaikan solat Jumaat serta mengeluarkan kata kesat kepada warga PDRM kerana membuat tugasan perangkap had laju di jalan raya.

Ketua Komunikasi Korporat PDRM ACP A. Skandaguru berkata semakan mendapati video berkenaan dirakam pada 2016 dan  individu itu juga telah diambil tindakan.

Beliau berkata rekod menunjukkan penceramah terbabit telah dituduh mengikut Seksyen 500 Kanun Keseksaan (fitnah) di Mahkamah Majistret Barat Daya, Pulau Pinang pada 26 Ogos 2016 dan dijatuhi hukuman denda sebanyak RM7,000.

“Orang ramai diingatkan agar sentiasa berhati-hati ketika memberi sebarang kenyataan dan tidak mengeluarkan ucapan berunsur fitnah yang boleh menimbulkan kekeliruan dalam kalangan masyarakat,” katanya dalam kenyataan hari ini.

Beliau berkata PDRM turut menasihatkan orang ramai agar tidak menyebarkan atau berkongsi klip video berkenaan di media sosial dan jika didapati berbuat demikian boleh dikenakan tindakan undang-undang mengikut Seksyen 233 Akta Komunikasi dan Multimedia 1998. — AlHijrah Online


JAMBATAN GANTUNG DAIF LALUAN MURID KE SEKOLAH DI TUTUP

SANDAKAN: Jambatan gantung usang di Kampung Nelayan Tengah dekat sini ditutup sementara mulai hari ini sebagai langkah keselamatan.

Jawatankuasa Pembangunan dan Keselamatan Kampung (JPKK) kampung itu dalam kenyataan memaklumkan keputusan itu dibuat atas arahan Jabatan Kerja Raya (JKR) dan Majlis Perbandaran Sandakan (MPS) yang memutuskan jambatan berusia lebih 30 tahun itu tidak selamat digunakan sebagai laluan pejalan kaki.

“Sehubungan itu, ahli JPKK di Kampung Pampang dan Kampung Nelayan Tengah perlu memaklumkan kepada penduduk kampung masing-masing tentang penutupan jambatan gantung berkenaan,” menurut kenyataan itu.

Berdasarkan laporan, penduduk kampung telah bergotong-royong menggantikan papan kayu yang disumbangkan oleh UMNO Bahagian Libaran, di laluan pejalan kaki di jambatan sepanjang kira-kira 150 meter itu sebagai langkah sementara semalam.

Memetik laporan Bernama, Pemimpin Pembangunan Masyarakat Sungai Manila Isgau Abdullah pula berkata jurutera daripada Unit Penyelarasan Pelaksanaan (ICU) di bawah Jabatan Perdana Menteri bersama jurutera MPS dijangka membuat penilaian ke atas jambatan gantung itu esok bagi menentukan sama ada ia boleh dibaiki dengan kos RM100,000 yang telah dipohon dengan MPS atau perlu dibina semula dengan struktur lebih kukuh.

Jambatan gantung itu merentasi Sungai Batang menghubungkan Kampung Nelayan Tengah dengan Kampung Sibugal Besar, yang mempunyai sekolah, masjid dan kemudahan pengangkutan awam.

Tular gambar disiarkan Bernama pada Isnin lepas mengenai pelajar yang memulakan sesi persekolahan berdepan bahaya kerana terpaksa melalui jambatan tersebut untuk ke sekolah dan mengundang simpati warganet yang memohon pihak berwajib membaiki jambatan tersebut dengan kadar segera. —AlHijrah Online


LELAKI WARGA EMAS DITEMUKAN MAUT DALAM KEADAAN DIJERUT

BALING: Seorang lelaki warga emas ditemukan maut dalam keadaan leher dijerut manakala kedua-dua kaki dan tangannya diikat di rumahnya dekat Taman Desa Bidara, Kuala Ketil dekat sini, petang semalam.

Ketua Polis Daerah Baling Supt Shamsudin Mamat berkata polis menerima panggilan daripada orang awam pada 3.21 petang memaklumkan mengenai lelaki warga tempatan itu yang ditemukan dalam keadaan tidak sedarkan diri.

“Mangsa yang berusia 71 tahun tinggal bersendirian sejak isterinya meninggal lapan tahun lalu itu ditemukan di atas katil bilik utama dalam keadaan kaki dan tangannya diikat, manakala lehernya dijerut.

“Siasatan di tempat kejadian mendapati tiada kesan pecah masuk pada rumah teres setingkat yang didiami mangsa…tiada rakaman visual kamera litar tertutup (CCTV) di rumah mangsa namun menerusi rakaman CCTV di rumah jiran, dua suspek lelaki dilihat keluar dari rumah mangsa,” katanya dalam satu kenyataan hari ini.

Shamsudin berkata berdasarkan rakaman CCTV itu, dua lelaki menaiki motosikal jenis Yamaha Y15 berwarna gelap dipercayai keluar dari rumah mangsa kira-kira pada 3 petang.

“Siasatan turut mendapati seutas rantai emas dan satu bentuk cincin yang dipakai mangsa serta dompet milik mangsa telah hilang…kejadian disyaki bermotifkan samun.

“Kes disiasat mengikut Seksyen 302 Kanun Keseksaan dan mayat mangsa dihantar ke Hospital Sultanah Bahiyah (HSB), Alor Setar untuk dibedah siasat bagi mengenal pasti punca kematian,” katanya.

Shamsudin berkata susulan kes itu, dua lelaki warga tempatan masing-masing berusia 23 dan 25 tahun ditahan pada 3 pagi tadi untuk membantu siasatan.

“Perintah tahanan reman terhadap kedua-dua suspek akan dipohon di Mahkamah Majistret Sik pagi ini.

“Orang ramai yang mempunyai maklumat mengenai kes terbabit diminta menghubungi Ibu Pejabat Polis Daerah Baling di talian 04-4708222 atau Pegawai Penyiasat Kes Asisten Superintenden Tan See Yean di talian 019-6687687 atau mana-mana balai polis berhampiran,” katanya.

Sementara itu, Ketua Polis Daerah Baling itu berkata mangsa dijerut dengan kain pelikat yang dipercayai milik mangsa sendiri termasuk kaki dan tangannya juga diikat menggunakan kain pelikat.

Shamsudin berkata dua lelaki yang ditahan itu pula direman selama enam hari bermula hari ini bagi membantu siasatan kes berkenaan.–AlHijrah Online


TIGA LAGI DAERAH DI SABAH DILANDA BANJIR

KOTA KINABALU: Tiga lagi daerah iaitu Tenom, Keningau dan Sipitang dilanda banjir di Sabah, selepas Kunak dan Penampang, sekali gus menyebabkan mangsa banjir meningkat mendadak kepada 724 mangsa daripada 201 keluarga, berbanding 75 orang daripada 14 keluarga pagi tadi.

Sekretariat Jawatankuasa Pengurusan Bencana Sabah dalam kenyataan memaklumkan tujuh lagi pusat pemindahan sementara (PPS) dibuka petang ini iaitu tiga di Tenom, Keningau (2) serta dua di Sipitang.

Seramai 298 mangsa daripada 80 keluarga dipindahkan di Tenom dengan PPS Rumah Kebudayaan Makakagas menempatkan 259 mangsa daripada 71 keluarga; Rumah Kebudayaan Kalang Kanar (29 mangsa, tujuh keluarga) dan Rumah Kebudayaan Gunting (10 mangsa, dua keluarga).

Sementara itu di Keningau sebanyak 296 mangsa daripada 87 keluarga dipindahkan melibatkan PPS Dewan Gereja Kampung Senangang (199 mangsa, 40 keluarga) dan PPS Sekolah Kebangsaan Pekan Keningau 2 (97 mangsa, 47 keluarga).

Di Sipitang, seramai 55 mangsa banjir membabitkan 20 keluarga dipindahkan membabitkan PPS Dewan Mini Mesapol (47 mangsa, 18 keluarga) dan PPS Dewan Sekolah Rendah Kebangsaan Cina Chung Hwa Mesapol (lapan mangsa, dua keluarga).

Menurut kenyataan itu PPS Dewan Kampung Airport Tun Fuad di Kunak yang dibuka semala masih menempatkan 66 mangsa daripada 13 keluarga manakala PPS Rumah Kelab Kompleks Sukan Penampang yang dibuka awal pagi tadi turut mengekalkan penempatan sembilan mangsa daripada satu keluarga.

“Trend semasa mangsa banjir ketika ini meningkat, manakala hujan lebat telah berhenti pada petang ini,” menurut kenyataan itu.

Sementara itu, Jabatan Pengairan dan Saliran dalam laman sesawangnya memaklumkan Sungai Pegalan di Ansip, Keningau yang melebihi tahap bahaya pagi tadi menurun ke paras normal petang ini, manakala Sungai Padas di Tenom meningkat ke tahap amaran pada 176.91 meter (m) berbanding 157.57m pagi tadi.

Dalam pada itu, Jabatan Kerja Raya Sabah dalam kenyataan turut memaklumkan Jalan Amboi 1 di Tenom ditutup dan tidak selamat untuk dilalui orang ramai ekoran kerosakan jalan akibat banjir kilat.

“Orang ramai boleh menggunakan laluan alternatif di Jalan Tenom-Kuala Tomani,” menurut JKR.

Menurut jabatan itu, Jalan Beaufort di Menumbok tidak boleh dilalui kenderaan kecil petang ini berikutan banjir akibat limpahan air Sungai Padas, justeru penduduk dinasihatkan menggunakan laluan alternatif di Jalan Limbawang Bypass. –AlHijrah Online


PENIAGA DIINGAT JANGAN SALAH GUNA LOGO HALAL – IDRIS AHMAD

PUTRAJAYA: Peniaga diingatkan untuk tidak menyalahguna logo halal di produk-produk keluaran mereka sebagai alat untuk melariskan jualan, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Soal seperti ini saya harapkan peniaga jangan tipu, kita bukan nak halang orang lain makan tapi yang kita nak jaga ialah keperluan orang Islam itu sendiri.

“Jangan sampai menggunakan agama seperti ini, menggunakan tanda halal (palsu) semata-mata untuk beri nilai komersil pada produk jualan,” katanya kepada media selepas merasmikan Persidangan Nadwah Ulama dan Ilmuan Yayasan Dakwah Islamiah Malaysia (Yadim) (NUIM): Keluarga Malaysia Keluarga Sejahtera di sini hari ini.

Idris berkata demikian ketika mengulas mengenai bungkusan produk gula-gula yang menggunakan logo tidak diiktiraf Jabatan Kemajuan Islam (Jakim), dan kandungan gula-gula berkenaan didapati mengandungi bahan tidak halal.

Pada 11 Sept lepas Bahagian Hab Halal Jakim dalam hantaran Facebooknya mengesahkan bahawa produk gula-gula itu menggunakan logo halal yang tidak diiktiraf Jakim.

Terdahulu Idris dalam ucapan semasa merasmikan persidangan itu berkata aspirasi Keluarga Malaysia, Keluarga Sejahtera mengangkat tinggi nilai perpaduan serta membawa satu harapan besar untuk rakyat bersama-sama membantu memulihkan negara dan masyarakat yang terjejas teruk akibat krisis kesihatan awam COVID-19. –AlHijrah Online


PENGURUS, GURU TASKA DERA LIMA KANAK-KANAK DITAHAN

IPOH: Polis menahan tiga petugas sebuah taska di Taman Meru Perdana 2 disini yang dipercayai mendera lima kanak-kanak berusia satu hingga dua tahun di taska berkenaan, minggu lepas.

Ketua Polis Daerah Ipoh ACP Yahaya Hassan berkata berkata tiga suspek berkenaan yang terdiri daripada pengurus dan guru wanita berusia 26 hingga 51 tahun itu, ditahan selepas polis menerima satu laporan daripada salah seorang bapa kanak-kanak berkenaan yang berusia 31 tahun di Ibu pejabat Polis Daerah Ipoh, Khamis lepas.

“Bapa mangsa mendapati terdapat kesan kecederaan pada lengan kiri anak perempuannya berusia dua tahun selepas mengambil anaknya di taska itu, dan mengesyaki anaknya itu didera oleh guru taska itu berkenaan,” katanya dalam kenyataan hari ini.

Beliau berkata sehingga kini polis telah menerima lima laporan polis daripada lima keluarga melibatkan lima mangsa kanak-kanak berusia lingkungan umur satu hingga dua tahun yang dijaga oleh taska berkenaan.

Yahaya berkata semua suspek direman hingga 14 Julai untuk membantu siasatan, dan polis telah membuka kertas siasatan mengikut Seksyen 31(1)(a) Akta Kanak-Kanak 2001 iaitu menganiaya kanak-kanak dengan cara yang mungkin akan menyebabkan mengalami kecederaan fizikal.

“Jika disabitkan dengan kesalahan, ia boleh membawa hukuman denda tidak melebihi RM50,000 atau dipenjarakan selama tempoh tidak melebihi 20 tahun atau kedua-duanya,” katanya.–AlHijrah Online


LELAKI DIPENJARA 263 TAHUN, 20 SEBATAN LAKUKAN JENAYAH SEKSUAL TERHADAP ANAK TIRI

MELAKA: Seorang pengajar kelas renang dihukum penjara berjumlah 263 tahun dan 20 sebatan selepas mengaku bersalah di Mahkamah Sesyen Ayer Keroh di sini hari ini atas 32 pertuduhan melakukan jenayah seksual terhadap anak tiri perempuannya yang kini berusia 16 tahun, sejak tiga tahun lepas.

Lelaki berusia 36 tahun itu dikenakan hukuman tersebut selepas kesemua pertuduhan dibacakan jurubahasa mahkamah dalam dua prosiding berasingan di hadapan Hakim Dharmafikri Abu Adam dan Hakim Mohd Sabri Ismail.

Bagaimanapun, mahkamah memerintahkan hukuman terhadap tertuduh berjalan secara serentak selama 35 tahun bermula dari tarikh dia ditangkap pada 8 April lepas.

Tertuduh mengaku bersalah merogol anak tirinya membabitkan 11 pertuduhan di bawah Seksyen 376(2)(D) Kanun Keseksaan yang memperuntukkan hukuman penjara sehingga 30 tahun dan sebatan.

Tertuduh turut mengaku bersalah atas lapan tuduhan di bawah Seksyen 377 CA kanun sama kerana melakukan seks menggunakan objek tanpa kerelaan mangsa sama yang memperuntukkan hukuman penjara sehingga 30 tahun dan sebatan.

Bagi 12 pertuduhan lagi, tertuduh mengaku bersalah mengikut Seksyen 14(A) Akta Kesalahan-Kesalahan Seksual terhadap Kanak-Kanak 2017 yang memperuntukkan hukuman penjara hingga 20 tahun dan sebatan kerana melakukan amang seksual fizikal terhadap remaja terbabit.

Tertuduh juga mengaku bersalah atas tuduhan di bawah Seksyen 376(1) Kanun Keseksaan yang memperuntukkan hukuman penjara maksimum 20 tahun dan sebatan kerana merogol mangsa sama setelah usianya melepasi 16 tahun.

Kesemua kesalahan itu dilakukan antara Januari 2020 sehingga 14 Mac 2023 lalu iaitu sejak mangsa berusia 13 tahun di sebuah taman perumahan di Jasin.

Pendakwaan dikendalikan secara berasingan oleh Timbalan Pendakwa Raya, N. Siva Shangari dan Muhammad Nazrin Ali Rahim manakala tertuduh tidak diwakili peguam.–AlHijrah Online


BERITA GEMBIRA BUAT WARGA PENDIDIK – FADHLINA

MELAKA: Menteri Pendidikan Fadhlina Sidek membayangkan beberapa berita gembira akan diumumkannya sempena Majlis Pelancaran Sambutan Hari Guru Peringkat Kebangsaan Tahun 2023 yang akan berlangsung di Pusat Dagangan Antarabangsa Melaka (MITC) di Ayer Keroh esok.

Beliau berkata pengumuman itu dijangka memberi semangat serta impak terhadap keseluruhan ekosistem pendidikan negara.

“Tunggu esok, Insya-Allah ada beberapa perkara yang saya fikir (akan diumumkan esok) untuk kita bagi semangat kepada guru-guru kita dan keseluruhan kepada ekosistem pendidikan dan negara,” katanya.

Beliau berkata demikian ketika ditemui pemberita pada Majlis Penyampaian Anugerah Guru Inspirasi McDonald’s 2023 di MITC Ayer Keroh yang turut dihadiri Pengarah Urusan dan Rakan Operasi Tempatan McDonald’s Malaysia Datuk Azmir Jaafar.

Katanya, penghormatan sewajarnya harus diberikan kepada golongan pendidik jika mahu melihat Malaysia membangun sebagai sebuah negara bangsa yang kuat.

“Refleksi guru bangsa ini akan memberikan refleksi kepada kekuatan dan jati diri yang kuat kepada rakyatnya.

“Biar orang (luar) melihat rakyat Malaysia, orang (luar akan) ingat guru-guru bangsa inilah yang telah mendidik rakyat Malaysia sehingga menjadi rakyat yang kuat jati diri … maknanya kekuatan bangsa itu lahir daripada kekuatan guru-gurunya,” katanya.–AlHijrah Online


144 KAWASAN DI GOMBAK, KL DIJANGKA ALAMI GANGGUAN BEKALAN AIR TIDAK BERJADUAL

KUALA LUMPUR: Sebanyak 144 kawasan di Gombak dan Kuala Lumpur akan mengalami gangguan bekalan air tidak berjadual susulan kejadian injap bocor di Warta Lama, Jalan Kuching di sini.

Pengurusan Air Selangor Sdn Bhd (Air Selangor) dalam kenyataan hari ini memaklumkan kerja-kerja pembaikan injap bocor itu akan dilaksanakan bermula 11 pagi esok (30 Mac) dan dijangka siap sepenuhnya pada 9 malam hari yang sama.

“Bekalan air akan mula disalurkan secara berperingkat kepada premis pengguna setelah kerja-kerja pembaikan siap dilaksanakan. Bekalan air dijangka pulih sepenuhnya pada 9 pagi, 31 Mac,” menurut kenyataan itu.

Sehubungan itu, Air Selangor menasihatkan pengguna untuk menyimpan bekalan air secukupnya sebelum kerja-kerja pembaikan itu dilaksanakan.

“Bantuan alternatif melalui lori-lori tangki akan digerakkan ke kawasan-kawasan terjejas, dengan memberi keutamaan kepada premis-premis kritikal sepanjang tempoh gangguan bekalan air tidak berjadual ini,” menurut kenyataan itu.


TIGA WAJAH PALING TRENDING BAWA PESAN RAYA DI TV ALHIJRAH

Sebagai wajah terbaharu suara dakwah TV Alhijrah, Datuk Ustaz Kazim Elias akan muncul dengan konsep istimewa sempena Aidilfitri. Program 30 minit yang dihoskan penceramah popular ini akan disiarkan setiap Sabtu dan Ahad 9.00 malam. Baru sebulan bersiaran, program kendalian Ustaz Kazim kini antara tontonan paling top dalam senarai.

Sempena Syawal, Ustaz Kazim muncul bersama tetamu khas – Datuk Ustaz Najmuddin, abang kandungnya. Kedua-dua penceramah tersohor ini akan membincangkan fadhilat Aidilfitri.


Christchurch: PUB-G di alam realiti

INSIDEN tembakan terancang yang mensasarkan jemaah solat Jumaat di Masjid Al-Noor, Christchurch, Selandia Baru hari ini adalah rantaian tragedi hitam yang berlaku kepada umat Islam khususnya, penodaan terhadap kemanusiaan dan keamanan sejagat umumnya.

Dalam keterujaan mendepani ledakan revolusi industri dan kehidupan pascamoden, manusia makin mundur dalam tindak laku dan kewarasannya sehingga sanggup meragut nyawa orang awam.

Kelihatan pengganas menembak para jemaah masjid seolah-olah sedang bermain game PUB-G, dengan bangganya menewaskan satu persatu musuh yang berada di depannya. 40 nyawa manusia tiada harga baginya.

Walaupun motif tembakan belum dipastikan, sama ada ia dilakukan oleh penjenayah yang sakit mental atau kerana dendam terhadap agama lain, lokasi kejadian menyebabkan ramai menyimpul persepsi bahawa ia dilakukan atas faktor agama.

Sejarah rantaian tembakan di masjid yang mengorbankan jiwa ini sudah lama terentang di depan kita.

Mengimbau tragedi di Quebec City, Kanada, luka pada jiwa umat Islam bagai dicurah cuka mengenangkan nasib yang sering menjadi mangsa kebencian agama dan kaum. Pada masa yang sama pula dituduh pengganas, penjenayah dan sering diasosiasikan dengan pemecah belah dan pelbagai watak negatif.

Walhal dalam kejadian ini, pengganas itu ialah bukan Islam yang membenci umat Islam, khususnya imigran di sana. Kebencian ini adalah jenayah jiwa yang tidak boleh dimaafkan apabila ia diterjemahkan dalam tindakan yang meragutnyawa manusia.

Kebencian ini adalah jenayah jiwa yang tidak boleh dimaafkan apabila ia diterjemahkan dalam tindakan yang meragut nyawa manusia.

Dalam kejadian pada 29 Januari 2017 itu, lelaki berusia 29 tahun, Alexandre Bissonnette menyerbu masuk ke dalam masjid di Pusat Kebudayaan Islam Quebec di kejiranan Sainte-Foy, Quebec City, sebelum melepaskan tembakan rambang ke arah 40 lelaki dan empat kanak-kanak, yang sedang berbual selepas menunaikan solat.

Ia mengakibatkan enam lelaki terbunuh, manakala lima lagi cedera parahdan kesemua mangsa adalah pendatang yang berasal dari Algeria, Guinea, Maghribi dan Tunisia.

Namun penjenayah, Bissonnette hanya dijatuhi hukuman penjara seumur hidup kerana hakim Francois Huot menolak permintaan pihak pendakwaan yangmemohon hukuman penjara selama 150 tahun, yang dianggap paling lama di Kanada. Ini kerana bagi Huot, tempoh itu adalah luar biasa mengikut undang-undang Kanada dan ia dianggap terlalu kejam kerana melebihi tempoh jangka hayatnya.

Walaupun Huot mengecam tindakan Bisonette yang mempunyai kebencian meluap-luap terhadap imigran dan membunuh hanya kerana mereka berbeza daripadanya, umat Islam kecewa kerana nyawa saudara mereka tergadai hanya kerana emosi yang tidak terkawal dan wujudnya sikap perkauman dalam negara yang dihuni pelbagai latar belakang penduduk itu.

“Hanya disebabkan rasa benci dan sikap perkauman, kamu sudah memusnahkan hidup mereka, kamu sendiri dan ibu bapa kamu, dan jenayah yang kamu lakukan perlu dikutuk sekeras-kerasnya,” kata Huot.

Pada penghujung tahun pula, 26 November 2017, Kaherah digemparkan dengan kejadian letupan dan tembakan di sebuah masjid di Sinai Utara ketika penduduk tempatan menunaikan solat Jumaat di Masjid al-Rawdah di El-Arish, pusat dakwah utama dan yang terbesar di El-Aris.

Insiden itu menyaksikan seramai 305 orang terbunuh termasuk 27kanak-kanak dan 128 yang lain cedera. Mangsa dikebumikan dengan pakaian berlumuran darah kerana menurut Islam, kesemua jemaah terkorban itu termasuk dalam golongan yang mati syahid.

Menurut kenyataan pejabat pendakwa raya, kira-kira 30 anggota militan Daesh mengepung masjid berkenaan sebelum mengebom serta menembak jemaah yangsedang menunaikan solat Jumaat.

Mengundur ke belakang lagi, tragedi pembunuhan di Masjid Al-Furqan, Kampung Air Tempayan, Cha-airong, Narathiwat yang berlaku pada 8 Jun 2009 mengorbankan 10 jemaah masjid yang sedang menunaikan solat Isyak.

Insiden itu disifatkan oleh anggota Parlimen Narathiwat, Najmuddin Umar sebagai yang terburuk pernah berlaku di Selatan Thai pada masa itu kerana belum pernah berlaku jemaah ditembak dalam masjid. Beliau begitu kesal atas kekejaman itu dan mempersoalkan kerajaan yang tidak berupaya mengawal keselamatan dan kesejahteraan penduduk.

Pelbagai persepsi timbul dari tragedi tersebut walaupun polis Thailand mendakwa serangan di masjid itu didalangi oleh kumpulan pemisah. Kebanyakannya merumuskan ia bermotifkan balas dendam kerana seorang penoreh getah Buddha ditembak mati di kampung berhampiran sebelum itu.

Ini berikutan saksi menyatakan mereka dapat mengecam beberapa anggota tentera yang keluar dan masuk semula ke masjid dan melepas beberapa das tembakan lagi bagi memastikan mangsa benar-benar mati. Pasukan tentera itu kemudian beredar ke kawasan kebun getah berdekatan.

Dari empat tragedi di atas, ternyata pembunuhan yang dilakukan di masjid bukanlah asing dalam sejarah dunia, lebih-lebih lagi dalam era di mana rasa saling hormat-menghormati dalam kepelbagaian agama, bangsa dan keragaman budaya semakin sirna.

Jenayah sebegini dilakukan oleh mereka yang jauh dari agama atau ekstremis agama yang mungkin dimanipulasi oleh pihak berkepentingan, mereka yang dapat meraih untung dari huru-hara yang berlaku.

Ini kerana tiada agama yang membenarkan sebarang bentuk keganasan dilakukan, tidak kira atas alasan apa sekalipun.

Tragedi ini amat menyedihkan umat Islam kerana institusi agama telah pun diceroboh sewenang-wenangnya.

Adakah rantaian serangan dan pembunuhan di masjid ini ingin memperlihatkan kepada kita bahawa peranan masjid sebagai tempat ibadat yang aman dan tenteram kepada jemaahnya tidak lagi boleh diandalkan?

*ROZAIS AL-ANAMY adalah penulis sastera dan penulis bebas di akhbar, majalah dan portal di Malaysia.

PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


PEMERGIAN BAPA ATHO’ULLAH DAPAT PERHATIAN

KUALA LUMPUR: Pemergian bapa kepada Mohamad Nor Atho’ullah, 11 tahun akibat COVID-19 baru-baru ini mendapat perhatian Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Beliau sempat menghubungi Nor Atho’ullah dan perbualan mereka yang dimuat naik di Twitter rasminya turut menyentuh hati netizen.

Zulkifli kagum dengan reaksi tenang ditunjukkan Nor Atho’ullah selepas kematian ayahnya, Mohamad Kamil Ghazali,51, di Hospital Sungai Buloh (HSB) pada 15 Januari lalu.

Menerusi perbualan itu, Zulkifli memohon maaf kepada Nor Atho’ullah kerana tidak dapat hadir menziarahinya kerana kekangan masa.

“Apa juga ujian Allah SWT, kita perlu sabar dan tabah. Pak cik dan menteri-menteri lain akan berikan sokongan serta bantuan.

“Sekiranya ada masalah boleh telefon pak cik, nanti kita tengok apa yang boleh kita bantu,” kata Zulkifli ketika menghubungi Nor Atho’ullah melalui panggilan video.

Dalam perbualan itu, Nor Atho’ullah turut ditemani kakaknya, Nur Kamilatul Alifah, 26, yang mengusahakan perniagaan roti secara perusahaan kecil sederhana (PKS) di rumah.

Zulkifli turut mengakhiri perbualan itu dengan membaca doa dan menyatakan pihaknya akan menyediakan bantuan kepada keluarga terbabit.

Jenazah Mohamad Kamil selamat dikebumikan di Tanah Perkuburan Islam Kampung Ketari, Bentong, Pahang pada 15 Januari lalu dengan bantuan hospital dan Jabatan Kesihatan Negeri Pahang.

Sementara itu, Nor Atho’ullah bersama ibunya, Norazah Aziz, 50, dan lima adik-beradiknya yang dirawat di Pusat Kuarantin dan Rawatan COVID-19 Berisiko Rendah (PKRC) di MAEPS, Serdang sebelum ini sudah sembuh dan dibenarkan pulang. – AlHijrah Online


RM16.52 JUTA TELAH DIAGIHKAN MENERUSI SKIM BANTUAN ZAKAT PERUBATAN BAITULMAL MAIWP

KUALA LUMPUR: Majlis Agama Islam Wilayah Persekutuan (MAIWP) mengumumkan, sehingga September 2020 sejumlah RM16.52 juta telah diagihkan menerusi Skim Bantuan Zakat Baitulmal MAIWP bagi tujuan perubatan.

Menurut MAIWP jumlah itu telah diagihkan kepada 2,249 pesakit.

“Bantuan Perubatan ini merangkumi bantuan hemodialisis, bantuan peralatan kesihatan, bantuan perubatan am dan bantuan khas kanak-kanak Orang Kurang Upaya (OKU).

“Terima kasih pembayar zakat, amanah anda MAIWP tunaikan,” ujar MAIWP menerusi Twitter rasminya. — AlHijrah Online

Menteri Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri turut memberikan penghargaan kepada pembayar zakat dan menggelar mereka hero asnaf. — AlHijrah Online


JOHOR PASTIKAN KEBAJIKAN BELLA, KANAK-KANAK TERJAMIN

JOHOR BAHRU: Kerajaan Negeri Johor akan memastikan kebajikan seorang remaja perempuan sindrom Down dikenali sebagai Bella dan semua kanak-kanak di negeri ini akan dijaga dengan sebaik mungkin.

Pengerusi Jawatankuasa Pembangunan Wanita, Keluarga dan Masyarakat negeri Khairin-Nisa Ismail @ Md On berkata penghargaan diberikan kepada Jabatan Kebajikan Masyarakat Negeri Johor (JKMNJ) yang membawa remaja istimewa itu berpindah ke negeri ini.

“Terima kasih saya ucapkan kepada Jabatan Kebajikan Masyarakat Negeri Johor (JKMNJ) yang membawa adik Bella ke negeri ini dalam usaha menjaga kebajikannya,” katanya dalam hantaran menerusi Facebooknya, semalam.

Dalam pada itu, isteri Tunku Mahkota Johor, Che’ Puan Besar Khaleeda turut meluangkan masa melawat Bella yang dilihat sedang menyesuaikan diri di tempat dan persekitaran baharu, serta rakan-rakannya di sini semalam.

“Sekalung penghargaan dan terima kasih diucapkan kepada pihak-pihak yang terlibat dalam menjayakan perkara ini khususnya Khairin-Nisa serta JKMNJ. Allah Berkati Johor,” menurut hantaran dalam Facebook YAM Che’ Puan Besar Khaleeda yang turut berkongsi beberapa keping gambar lawatan itu.

Khairin-Nisa berkata Che’ Puan Besar Khaleeda amat menyayangi serta prihatin dengan golongan kanak-kanak dan OKU di negeri ini.

Pada Mei lepas, pengasas Rumah Bonda Siti Bainun Ahd Razali dijatuhkan hukuman penjara 22 tahun oleh Mahkamah Sesyen Kuala Lumpur selepas didapati bersalah atas dua pertuduhan mengabai dan menganiaya Bella sehingga remaja berkenaan mengalami kecederaan fizikal dan emosi yang serius.–AlHijrah Online


36 PENGUNJUNG BERDEPAN DETIK CEMAS, MENARA TAMING SARI TERSANGKUT

MELAKA: Sebanyak 36 pengunjung berdepan detik cemas apabila terperangkap selama sejam dalam pelantar berputar jenis gyro Menara Taming Sari di Bandar Hilir, di sini, tersangkut pada ketinggian 60 meter ketika ia sedang turun ke bawah, petang ini.

Menara Taming Sari setinggi 110m dan dapat berputar 360 darjah untuk para pelawat melihat panorama Bandar Melaka.

Jurucakap Jabatan Bomba dan Penyelamat Malaysia (JBPM) Melaka, Penolong Penguasa Bomba Mohd Hanif Mustafa, berkata pihaknya menerima panggilan kecemasan pada jam 5.58 petang sebelum tiba di tempat kejadian tujuh minit kemudian.

Katanya, kesemua pengunjung berjaya dikeluarkan ke tempat selamat tanpa sebarang kecederaan.

Beliau berkata masalah mekanikal menyebabkan kejadian itu dan pihak penyelenggaraan Menara Taming Sari menggunakan motor sokongan untuk menurunkan pelantar terbabit.

Seorang mangsa, Zuliani Zulkeple, 42, dari Bedong, Kedah, berkata beliau bersama 13 ahli keluarganya termasuk dua kanak-kanak perempuan berusia 6 tahun dan seorang kanak-kanak lelaki berusia setahun empat bulan, menaiki menara berkenaan pada jam 5.30 petang.

“Ketika berada di puncak, pelantar tersebut sempat berputar sebanyak dua kali sebelum tiba-tiba berhenti. Ketika itu saya ingatkan pelantar sengaja berhenti untuk memberi peluang kepada pelancong mengambil gambar.

“Bagaimanapun, pelantar tersebut berhenti sangat lama. Ada yang mula mengalami sesak nafas kerana kekurangan oksigen berikutan pelantar berkenaan hanya mempunyai satu pintu servis dan tidak bertingkap,” katanya, ketika dihubungi Bernama.

Zuliani, yang merupakan seorang jururawat di Hospital Sultan Abdul Halim, Sungai Petani itu, berkata berikutan itu, ada pengunjung bertindak duduk berdekatan pintu servis bagi mendapatkan udara manakala yang semput dikipas oleh pengunjung lain.

Beliau mendakwa pasukan penyelenggara berkenaan menaiki menara berkenaan dengan cara memanjat tali kabel kerana itu satu-satunya cara untuk naik ke platform tersebut.

“Setibanya di pelantar berkenaan, pasukan penyelenggara berkenaan menggerakkan platform tersebut secara manual untuk menurunkan semua mangsa.

“Sebaik tiba di bawah, oleh kerana menara berkenaan tidak mempunyai kuasa elektrik, pihak bomba bertindak memecahkan kunci pintu bagi membolehkan semua mangsa keluar daripada menara berkenaan,” dakwanya.

“Kira-kira sejam kami semua terperangkap di dalam pelantar berkenaan sehingga berjaya keluar pada jam 6.30 petang,” katanya.

“Sebanyak 36 pengunjung terbabit dalam kejadian itu membabitkan 26 dewasa, lapan kanak-kanak, seorang warga emas dan seorang orang kurang upaya (OKU),” katanya.–AlHijrah Online


INFLASI MALAYSIA MENINGKAT 4.4% PADA JULAI 2022

KUALA LUMPUR: Inflasi Malaysia meningkat 4.4 peratus kepada 127.9 pada Julai 2022 berbanding 122.5 pada bulan yang sama pada tahun sebelumnya, kata Ketua Perangkawan Jabatan Perangkaan Malaysia Datuk Seri Mohd Uzir Mahidin.

Beliau berkata Indeks Makanan yang meningkat 6.9 peratus kekal menjadi penyumbang utama kepada kenaikan inflasi pada bulan itu.

“Peningkatan inflasi Malaysia pada bulan itu turut disebabkan oleh kesan asas yang lebih rendah pada tahun lalu berikutan pemberian diskaun bil elektrik dari lima hingga 40 peratus mengikut jumlah penggunaan kepada pengguna domestik di bawah Pakej Perlindungan Rakyat dan Pemulihan Ekonomi (PEMULIH) pada Julai hingga September 2021,” katanya dalam kenyataan hari ini.

Beliau berkata terdapat item makanan yang menunjukkan momentum peningkatan yang lebih perlahan berbanding Jun 2022. Antaranya ialah subkumpulan Ikan dan Makanan Laut (4.2 peratus) dan Sayur-sayuran (7.1 peratus).

Selain daripada kumpulan Makanan, Mohd Uzir berkata kesemua kumpulan lain juga terus merekodkan peningkatan kecuali Komunikasi yang kekal tidak berubah berbanding pada bulan yang sama tahun sebelumnya.

Restoran dan Hotel meningkat 5.8 peratus diikuti Pengangkutan (5.6 peratus); Hiasan, Perkakasan dan Penyelenggaraan Isi Rumah (4.0 peratus) serta Perumahan, Air, Elektrik, Gas dan Bahan Api Lain (3.8 peratus).

Sementara itu, Perkhidmatan Rekreasi dan Kebudayaan turut mencatatkan peningkatan sebanyak 2.5 peratus, Pelbagai Barangan dan Perkhidmatan (2.1 peratus) dan Pendidikan (1.2 peratus).

Inflasi bagi tempoh Januari hingga Julai 2022 meningkat 2.8 peratus berbanding tempoh yang sama pada tahun sebelumnya.

Bagi perbandingan bulanan, inflasi meningkat 0.4 peratus berbanding Jun 2022.

Peningkatan ini disumbangkan terutamanya oleh Restoran dan Hotel (0.8 peratus) serta Makanan dan Minuman Bukan Alkohol (0.7 peratus). Ini diikuti Hiasan, Perkakasan dan Penyelenggaraan Isi Rumah (0.6 peratus) dan Pengangkutan (0.5 peratus).

Inflasi teras dan inflasi tanpa bahan api, masing-masing mencatatkan peningkatan 3.4 peratus dan 4.2 peratus pada Julai 2022 berbanding bulan yang sama pada tahun sebelumnya.

Kesemua negeri menunjukkan peningkatan dalam inflasi dengan tiga negeri meningkat melepasi paras inflasi nasional 4.4 peratus.–AlHijrahOnline


POLIS GUNA DRON PANTAU KELANCARAN LALU LINTAS

KUALA LUMPUR: Polis Diraja Malaysia (PDRM) menggunakan Unit Dron, Pasukan Gerakan Udara (PGU) untuk memantau pergerakan lalu lintas dalam Op Selamat 19, sempena perayaan Tahun Baharu Cina.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Mat Kasim Karim berkata pasukan itu ditempatkan di sektor lebuh raya utara, timur dan selatan bagi membantu polis memantau keadaan lalu lintas di lokasi-lokasi titik panas yang dikenal pasti.

“Penempatan pasukan dron akan memudahkan segala input disalurkan dengan pantas kepada petugas JSPT di lapangan agar segala tindakan diambil dengan segera,” katanya dalam kenyataan hari ini.

Katanya, mulai hari ini dijangkakan sebanyak 170,000 kenderaan akan berada di Lebuhraya Kuala Lumpur – Karak, 60,000 di Lebuhraya Pantai Timur 1, manakala dua juta kenderaan di Lebuhraya Utara Selatan.

“PDRM menyarankan pengguna jalan raya yang penat dan perlu berehat, berhenti di kawasan rehat dan rawat hentian sebelah dan plaza tol di lebuh raya,” katanya.

Mat Kasim turut mengingatkan semua pengguna jalan raya untuk mematuhi undang-undang serta peraturan lalu lintas bagi memastikan tiada sebarang tragedi berlaku di musim perayaan ini.

“PDRM sentiasa komited dalam memastikan kelancaran lalu lintas untuk keselesaan dan keselamatan semua pengguna jalan raya,” katanya.

Sementara itu, tinjauan udara pada petang ini mendapati kesesakan teruk berlaku dari arah Plaza Tol Gombak ke arah selatan.

Timbalan Pengarah JSPT Bukit Aman DCP Mohd Nasri Omar berkata kesesakan itu berlaku kerana pengguna jalan raya mengambil kesempatan cuti panjang sempena Tahun Baharu Cina untuk ke destinasi masing-masing.

“Selain itu, di Plaza Tol Jalan Duta kami mendapati tidak berlaku kesesakan tetapi di Slim River, Perak mula berlaku kesesakan lalu lintas.

“Oleh itu, petugas JSPT akan berada di setiap lebuh raya bagi memastikan pengguna jalan raya sampai ke destinasi masing-masing,” katanya kepada pemberita selepas membuat tinjauan udara Op Selamat 19 sempena Tahun Baharu Cina hari ini.

Mengulas mengenai Op Selamat 19 yang memasuki hari keempat, beliau berkata setakat ini 41 kemalangan maut telah direkodkan.

Op Selamat yang bertemakan ‘Rumah Selamat, Selamat Sampai ke Destinasi’ bermula 18 Jan hingga 27 Jan ini.–AlHijrah Online


SESIAPA SAHAJA BOLEH JADI MANGSA INTIP DAN HENDAP, LELAKI DIHARAP TAMPIL KONGSI PENGALAMAN

KUALA LUMPUR: Sesiapa sahaja mungkin menjadi mangsa jenayah intip dan hendap, justeru Rang Undang-Undang (RUU) berkaitan jenayah tersebut memerlukan kerjasama semua pihak dalam perjuangan diwartakan sebagai akta.

Timbalan Menteri di Jabatan Perdana Menteri (Parlimen dan Undang-undang) Datuk Mas Ermieyati Samsudin berharap sesiapa sahaja, terutamanya lelaki, tampil ke hadapan dan berkongsi dengan pihaknya apa jua yang dialami mereka.

“Setakat ini saya tidak pernah menerima sebarang perkongsian daripada lelaki, tetapi saya tidak menolak kemungkinan mereka menjadi mangsa juga, kerana jenayah intip dan hendap tidak mengira jantina atau latar belakang seseorang individu pada masa kini.

“Oleh itu, saya berharap lelaki tidak malu berkongsi, ini adalah masa terbaik untuk kita sama-sama perjuangkan nasib mangsa intip dan hendap yang berhadapan dengan situasi sukar sebegini,” katanya kepada pemberita.

Beliau berkata demikian selepas menghadiri sesi libat urus bersama Organisasi Masyarakat Sivil (CSO) mengenai penggubalan RUU anti-stalking law itu di sini hari ini.–AlHijrah Online


Angka kematian letupan bom di Sri Lanka kini 359

COLOMBO, 24 April – Jumlah
kematian ekoran beberapa siri letupan bom di Sri Lanka pada Ahad lalu kini
meningkat kepada 359 orang.

Angka kematian dilaporkan
meningkat berikutan kematian mangsa yang mengalami kecederaan.

Dalam pada itu, pihak polis
setakat ini telah menahan seramai 60 orang untuk disoal siasat berhubung
serangan yang menyasarkan beberapa gereja dan hotel terkemuka itu.

Menurut kerajaan Sri Lanka,
serangan yang dianggap terburuk itu dilakukan kumpulan militan tempatan,
National Thawheed Jama’ut (NTJ) yang mendapat sokongan pihak luar.

“Terdapat bukti mengatakan
serangan mungkin mempunyai kaitan dengan pihak luar (Daesh) dan pihak kami masih
menyiasat dakwaan itu,” kata Perdana Menteri Ranil Wickremesinghe kepada media.
– Sinar Harian


FAHMI SANGGAH FITNAH BERKEMPEN DI MASJID, SEDIA BERI KERJASAMA KEPADA JAIS

PUTRAJAYA: Menyanggah dan kecewa dengan fitnah yang dilemparkan kononnya beliau berkempen di masjid, Menteri Komunikasi dan Digital Fahmi Fadzil sedia memberi kerjasama penuh kepada Jabatan Agama Islam Selangor (JAIS) sekiranya diperlukan.

“Insya-Allah sekiranya dipanggil, saya sedia untuk tampil,” katanya pada sidang media selepas menyampaikan ucaptama pada program Hari Sektor Awam Malaysia di sini hari ini.

Sebelum ini tular di media sosial beberapa keping gambar Fahmi dengan dakwaan beliau berucap mengenai isu politik di ruang solat utama Masjid Nurul Yaqin, Kampung Melayu Seri Kundang, Rawang.

Menzahirkan kekesalan dengan tindakan pihak yang cuba mempolitikkan hal berkenaan, Pengarah Komunikasi Pakatan Harapan itu juga sedang mempertimbangkan untuk mengambil tindakan saman terhadap penyebar fitnah.

Semalam, media melaporkan JAIS telah menerima aduan berhubung perkara tersebut dan memanggil nazir masjid itu bagi mendapatkan keterangan.

Fahmi berkata beliau telah memberi penjelasan di laman sosial Facebook dan Twitter bahawa beliau dijemput oleh ahli jawatankuasa masjid berkenaan untuk menjelaskan mengenai punca pengharaman kumpulan muzik The 1975 dan pembatalan konsert Good Vibes Festival.

“TIADA langsung sentuh isu lain,” katanya dalam hantaran berkenaan.

Pada 22 Julai lepas, kerajaan telah mengeluarkan arahan pembatalan konsert itu di Litar Antarabangsa Sepang susulan perbuatan jelik dan kurang sopan vokalis The 1975, Matty Healy, ketika melakukan persembahan.–AlHijrah Online


KEBANYAKAN NEGARA ARAB TERMASUK ARAB SAUDI SAMBUT AIDILFITRI ISNIN

ANKARA: Arab Saudi dan kebanyakan negara Arab akan menyambut Aidilfitri pada Isnin, menandakan berakhirnya bulan Ramadan bagi umat Islam.

Dalam satu kenyataan, Istana Diraja Saudi berkata anak bulan Syawal, bulan ke-10 dalam kalendar Islam, tidak kelihatan pada Sabtu (30 April).

“Oleh itu, Ahad, 1 Mei akan menjadi hari terakhir Ramadan dan Aidilfitri akan disambut pada Isnin, 2 Mei,” lapor Agensi Anadolu memetik kenyataan itu.

Pihak berkuasa agama di Qatar, Emiriah Arab Bersatu, Kuwait, Bahrain dan Yaman turut mengumumkan  Aidilfitri pada Isnin.

Hari Raya Aidilfitri juga akan disambut pada Isnin di Mesir, Sudan, Libya, Lubnan, Syria dan Palestin.

Umat Islam Sunni di Iraq juga akan menyambut permulaan Aidilfitri pada hari yang sama.

Sementara itu, kumpulan Syiah di Oman, Jordan dan Iraq akan melihat anak bulan Syawal pada Ahad untuk menentukan permulaan Aidilfitri. –AlHijrah Online


Zionis culik dua kanak-kanak Palestin

BAITULMAQDIS, 11 Mac – Pada malam Ahad lalu, tentera Israel menculik dua kanak-kanak Palestin Aqsa ketika mereka dalam perjalanan keluar daripada Masjid Al-Aqsa.

Sumber media di Al-Quds (Baitulmaqdis) menyebutkan tentera zionis
menahan dua kanak-kanak tersebut dan membawanya ke satu lokasi untuk disoal
siasat.

Al-Quds Foundation melaporkan kedua-dua kanak-kanak yang masih belum dikenali identiti mereka semasa laporan ini dibuat, ditahan ketika meninggalkan masjid melalui pintu Bab al-Majlis.

Selain itu, tentera Israel turut menculik seorang pemuda yang dikenali sebagai Ahmad Abdul Karim Jaradat di ladang Majr Bin Amer.

Ladang tersebut merupakan kawasan pertanian terbesar di Palestin, terletak berhampiran Jenin.

Pihak zionis membawa Ahmad ke kem tentera Salem untuk tujuan yang tidak diketahui.


PENDATANG YAHUDI SERBU PERKAMPUNGAN PALESTIN DI TEBING BARAT

RAMALLAH: Pendatang Yahudi di Tebing Barat menyerbu sebuah perkampungan Palestin sambil diiringi pasukan tentera, pada Sabtu, lapor Agensi Anadolu.

Menurut sumber, berpuluh-puluh pendatang Yahudi melakukan serbuan di Et-Tevane, di kawasan Mesafir Yatta di selatan Hebron.

Mereka bertindak membakar kenderaan milik rakyat Palestin dan menyerang individu yang membantah perbuatan terbabit sehingga menyebabkan pertempuran dengan penduduk.

Tentera Israel turut campur tangan dengan menggunakan gas pemedih mata dan peluru bersalut getah terhadap rakyat Palestin.

Tentera Israel juga menyerang dan menangkap seorang warga Palestin berusia 19 tahun, lapor agensi berita rasmi Palestin, WAFA.

Tebing Barat kerap menyaksikan serbuan dan serangan dilakukan oleh pendatang Yahudi di bawah perlindungan tentera Israel sepanjang tahun.–AlHijrah Online


SEKELUARGA REDAH BANJIR TERMENUNG KELUAR MENGUNDI

PASIR MAS: Dengan kawasan rumah masih digenangi air setelah dilanda banjir termenung sejak seminggu lepas, Nur Shafika Rosmadi bersama empat ahli keluarganya hari ini meredah air banjir sejauh 500 meter menggunakan bot untuk melaksanakan tanggungjawab sebagai pengundi pada Pilihan Raya Umum ke-15 (PRU-15).

Turut bersama Nur Shafika, 18, menaiki bot berkenaan  ialah neneknya berusia 70 tahun yang sedang sakit tua, bapanya berusia 49 tahun yang mengalami strok, ibu serta abangnya.

Tiba di jalan utama, keluarga itu menaiki kereta mereka yang ditinggalkan di bahu jalan kerana tidak boleh memasuki kawasan rumah mereka di Kampung Tersang, Rantau Panjang akibat banjir termenung itu untuk ke pusat mengundi di Sekolah Kebangsaan (SK) Gual Periok bagi Parlimen Rantau Panjang.

“Ini pilihan raya pertama saya. Walaupun berdepan banjir saya tetap bersemangat untuk keluar mengundi,” kata Nur Shafika ketika ditemui Bernama di Kampung Tersang di sini.

“Pastinya pengalaman ini tidak akan saya lupakan. Malah mengundi dalam situasi banjir turut menjadi pengalaman pertama buat ahli keluarga yang lain,” katanya.

Pelajar Kolej Komuniti Jeli itu berkata banjir bukan alasan untuk keluarganya dan penduduk kampung tersebut untuk tidak keluar mengundi.

“Hari ini adalah peluang kami untuk buat pilihan wakil rakyat yang boleh membantu kami terutamanya untuk menyelesaikan masalah banjir termenung yang berlaku,” katanya.

Menurutnya, rata-rata penduduk Kampung Tersang sudah keluar mengundi di sebelah pagi hari ini menggunakan bot sendiri untuk meredah air banjir separas dada orang dewasa.

Sementara itu, seorang mangsa yang berada di pusat pemindahan sementara (PPS) SK Gual Tok Deh, Ibrahim Rahman, 72, berkata PRU-15 merupakan pengalaman pertamanya mengundi dan menjadi mangsa banjir.

“Saya pindah ke PPS ini sejak seminggu lalu apabila rumah dinaiki air melepasi paras dada dan ketika ini air masih belum surut.

“Sudah tentu suasana berlainan kali ini. Pada pilihan raya sebelum ini saya terpaksa beratur panjang, namun hari ini saya boleh mengundi seawal 8 pagi kerana PPS ini turut dijadikan pusat mengundi,” katanya yang berasal dari Kampung Gual Tok Deh.–AlHijrah Online


MESYUARAT MAJLIS RAJA-RAJA DISEMBAHKAN TAKLIMAT EKONOMI, KESELAMATAN, PERTAHANAN NEGARA

KUALA LUMPUR: Mesyuarat Majlis Raja-Raja ke-261 di Istana Negara, yang berlangsung selama dua hari bermula semalam, telah disembahkan taklimat terkini mengenai kedudukan ekonomi negara, keselamatan, pertahanan negara serta pelantikan baharu.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berangkat menghadiri hari kedua Mesyuarat Majlis Raja-Raja ke-261 di Istana Negara hari ini yang dipengerusikan Sultan Selangor Sultan Sharafuddin Idris Shah.

Perdana Menteri Datuk Seri Anwar Ibrahim turut menghadiri mesyuarat itu.

Penyimpan Mohor Besar Raja-Raja Tan Sri Syed Danial Syed Ahmad berkata Menteri Ekonomi Rafizi Ramli mempersembahkan taklimat mengenai kedudukan ekonomi negara, Ketua Polis Negara Tan Sri Acryl Sani Abdullah Sani pula mengenai keselamatan manakala pertahanan negara oleh Panglima Angkatan Tentera Jen Tan Sri Affendi Buang.

“Perkara mengenai pelantikan-pelantikan telah pun dibincangkan dalam Mesyuarat tersebut, iaitu pelantikan Hakim-Hakim Mahkamah Atasan, Ahli-Ahli Suruhanjaya Perkhidmatan Awam (SPA), Ahli-Ahli Suruhanjaya Pilihan Raya (SPR), Timbalan Pengerusi dan Ahli Suruhanjaya Perkhidmatan Pendidikan (SPP) dan juga beberapa perkara di dalam Perlembagaan Persekutuan,” katanya dalam kenyataan hari ini.

Turut berangkat pada mesyuarat itu Sultan Perak Sultan Nazrin Shah; Sultan Terengganu Sultan Mizan Zainal Abidin; Sultan Johor Sultan Ibrahim Sultan Iskandar; Yang Dipertuan Besar Negeri Sembilan Tuanku Muhriz Tuanku Munawir dan Sultan Kedah Sultan Sallehuddin Sultan Badlishah.

Pahang diwakili Pemangku Raja Pahang Tengku Hassanal Ibrahim Alam Shah; Perlis diwakili Raja Muda Perlis Tuanku Syed Faizuddin Putra Jamalullail dan Kelantan diwakili Tengku Mahkota Kelantan Tengku Dr Muhammad Faiz Petra.

Mesyuarat turut dihadiri Yang Dipertua Negeri Pulau Pinang Tun Ahmad Fuzi Abdul Razak, Yang Dipertua Negeri Melaka Tun Mohd Ali Rustam, Yang Dipertua Negeri Sabah Tun Juhar Mahiruddin manakala Sarawak diwakili Speaker Dewan Undangan Negeri (DUN) Sarawak Tan Sri Datuk Amar Mohamad Asfia Awang Nasar.

Pada mesyuarat itu, Raja-Raja Melayu diiringi Menteri Besar masing-masing manakala Yang Dipertua Negeri diiringi Ketua-Ketua Menteri, sementara Speaker DUN Sarawak diiringi Timbalan Premier Datuk Amar Awang Tengah Ali Hasan.–AlHijrah Online


REMAJA DIKHUATIRI LEMAS KETIKA SELAMATKAN MANGSA LAIN

IPOH: Seorang remaja dikhuatiri lemas ketika menyelamatkan seorang lagi mangsa di Pantai Teluk Senangin dekat Lumut di sini hari ini.

Jurucakap Angkatan Pertahanan Awam (APM) Daerah Manjung berkata sehingga kini Muhammad Fahmi Hafizi Mohd Fadzli, 19, masih belum ditemukan selepas menyelamatkan seorang lelaki yang lemas di pantai terbabit.

“Sebelum kejadian, ketika mangsa sedang mandi telah melihat seorang lelaki lemas lalu segera memberi pertolongan.

“Mangsa berjaya menyelamatkan individu yang hampir lemas namun kemudian mangsa dikatakan dihanyutkan arus, sebelum tenggelam dan hilang daripada pandangan,” katanya dalam satu kenyataan hari ini.

Beliau berkata, usaha mencari dan menyelamat (SAR) masih dijalankan dengan bantuan anggota Jabatan Bomba dan Penyelamat Malaysia (JBPM), Majlis Perbandaran Manjung (MPM), PDRM, APM, dan KKM.

“Kita masih mengesan mangsa dengan bantuan daripada empat bot nelayan namun usaha terpaksa diberhentikan seketika akibat cuaca buruk dan ombak kuat.

“Komuniti nelayan turut melakukan usaha mencari menggunakan teknik lintang pukat di kawasan mangsa dikhuatiri lemas,” katanya.–AlHijrah Online


PERGINYA PERMATA UMMAH

Siaran Berita AlHijrah 15 Oktober 2019 mengenai majlis pengebumian jenazah Naib Presiden MAPIM, Abdul Aziz Abu Bakar di Tanah Perkuburan Islam Segambut petang semalam.

Allahyarham, 53, adalah seorang aktivis Palestin yang banyak melakukan kerja-kerja amal di Gaza bersama Majlis Perundingan Pertubuhan Islam Malaysia (MAPIM).

Allahyarham, menurut Ketua Pegawai Eksekutif MAPIM, Dr Ahmad Sani Arabi Al Kahery adalah individu bertanggungjawab membina sembilan masjid di tanah Palestin (Gaza) dan puluhan lagi di tempat lain.

Perginya permata ummah, pejuang Palestin dan perginya seorang sahabat dan guru. Al Fatihah. — AlHijrah Online/Syed Azwan Syed Ali


TAMBAHAN EMPAT SERVIS DIKENAKAN SST

Jabatan Kastam Diraja Malaysia (JKDM) mengumumkan empat lagijenis perkhidmatan yang akan dikenakan cukai jualan dan perkhidmatan (SST).

Pengarahnya, Datuk Seri Subromaniam Tholasy berkata, skop perkhidmatan bercukai itu dijangka melibatkan lebih 10,000 buah syarikat yang akan dikenakan Cukai Jualan dan Perkhidmatan (SST) sekali gus membantu meningkatkan hasil pendapatan dalam negara bermula Mac depan.

“Ia akan diperluaskan termasuk perkhidmatan pengendalian taman hiburan, penyediaan pembrokeran dan penaja jaminan, pembersihan serta penyediaan latihan atau tunjuk ajar.”

“Syarikat yang terlibat dalam jenis perkhidmatan itu dengan nilai perkhidmatan bercukai melebihi RM500,000 setahun harus membuat pendaftaran dengan JKDM sebelum 28 Februari depan,” katanya pada sidang media semalam.

Menurutnya, dijangkakan sebanyak 10,000 buah syarikat akan mendaftar dengan jumlah tertinggi melibatkan perkhidmatan pembersihan dan penyediaan latihan atau tunjuk ajar.

“Keputusan berhubung pemilihan jenis perkhidmatan itu dimuktamadkan setelah mengambil kira kepentingan golongan isi rumah berpendapatan rendah (B40) agar tidak terbeban dengan cukai yang dikenakan.”

“Kita yakin empat jenis perkhidmatan yang dikenakan cukai SST ini lazimnya dinikmati oleh golongan berkemampuan seperti perkhidmatan penyediaan pembrokeran dan penaja jaminan,” katanya.

Subromaniam berkata, rakyat perlu melihat pelaksanaan SST dari perspektif positif, demi membantu meningkatkan perolehan hasil kerajaan yang pada akhirnya akan dipulangkan semula kepada rakyat khususnya golongan B40.

Sementara itu, Subromaniam turut mengumumkan pengecualian cukai SST melibatkan Kumpulan G (golongan profesional) yang memberikan perkhidmatan sama kepada orang berdaftar termasuk perkhidmatan pengiklanan dalam Kumpulan 1 dan perkhidmatan bercukai yang diimport.

“Dianggarkan sebanyak 25,000 buah syarikat akan menikmati manfaat tersebut dan keputusan itu diumumkan Kementerian Kewangan dalam Belanjawan 2019 bagi mengelakkan kos percukaian berganda dan mengekalkan daya saing industri perkhidmatan tempatan,” katanya. – Sinar Harian


PDRM NAFI KELUAR AMARAN KES CULIK, JUAL ORGAN

KUALA LUMPUR: Polis Diraja Malaysia (PDRM) menafikan pihaknya mengeluarkan amaran berhubung kegiatan penculikan untuk penjualan organ, seperti yang tular di media sosial hari ini.

Ketua Komunikasi Korporat PDRM ACP A. Skandaguru berkata pihaknya hari ini mengesan mesej bertajuk ‘Amaran kepada semua ibu bapa dan penjaga, harga organ di Malaysia’ yang turut menyenaraikan harga organ seperti jantung, buah pinggang, mata, paru-paru dan hati.

Beliau berkata mesej itu mendakwa kononnya PDRM mengeluarkan amaran kepada ibu bapa supaya berhati-hati dengan dua kenderaan berwarna putih yang dikatakan terlibat dalam kegiatan penculikan manusia dan penjualan organ terutama kanak-kanak berusia bawah 15 tahun.

“Sehingga kini tiada sebarang laporan polis diterima khususnya melibatkan dua kenderaan seperti dalam mesej tular tersebut,” katanya dalam kenyataan hari ini.

Beliau turut menasihatkan orang ramai untuk tidak mudah percaya dan terpengaruh serta tidak membuat perkongsian sebarang hantaran atau mesej di aplikasi media sosial tanpa menyemak kesahihannya.

Terdahulu tular di media sosial mesej kononnya amaran daripada PDRM mengenai kegiatan penculikan dan penjualan organ termasuk senarai kadar harga organ berharga antara RM10,000 hingga RM800,000.–AlHijrah Online


REMAJA LAHIR 2007 DIPILIH SERTAI PLKN 3.0 – MINDEF

KUALA LUMPUR: Hanya remaja yang lahir pada 2007 akan dipanggil untuk menjalani khidmat Program Latihan Khidmat Negara (PLKN) sekiranya ia dilaksanakan pada 2024.

Kementerian Pertahanan (Mindef) dalam kenyataan memaklumkan pelatih akan dipilih mengikut tahun kelahiran tertentu bagi memulakan PLKN 3.0.

“Secara dasarnya, kerajaan telah bersetuju untuk memperkenalkan semula PLKN dengan kaedah yang baharu PLKN 3.0 selaras dengan Akta Latihan Khidmat Negara 2003 (Akta 628).

“Sebagai contoh, sekiranya PLKN 3.0 dilaksanakan pada tahun 2024, maka remaja yang hanya lahir pada tahun 2007 akan dipanggil untuk menjalani latihan itu,” menurut kenyataan itu.

Kenyataan itu memberitahu sekiranya pelatih yang dipilih tidak dapat menyertai PLKN atas sebab yang dibenarkan, mereka boleh memohon penangguhan.

“Had maksimum untuk menjadi pelatih adalah sehingga umur 35 tahun. Mindef berharap agar penjelasan ini dapat menyelesaikan kekeliruan dan kegusaran orang awam mengenai penetapan umur pelatih PLKN 3.0,” menurut Mindef.

Pada Okt lepas, kerajaan bersetuju meneruskan semula PLKN yang dimansuhkan pada 2018 menggunakan kaedah latihan berbeza berbanding sebelumnya, dengan anak muda akan menjalani latihan di kem tentera.

Menteri Pertahanan Datuk Seri Mohamad Hasan dilapor berkata sebanyak 13 kem tentera Wataniah akan digunakan untuk latihan selama tempoh 45 hari yang mampu menampung kapasiti sehingga 4,000 pelatih.–AlHijrah Online


BANTUAN KEPADA GOLONGAN MISKIN TEGAR PERLU DISELARAS – MOHD NA’IM

KUALA LUMPUR: Bantuan kepada golongan miskin tegar perlu diselaraskan bagi memastikan agihan dibuat lebih sistematik, teratur dan berkesan, kata Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar.

Mohd Na’im berkata bagi tujuan itu Majlis Agama Islam Wilayah Persekutuan (MAIWP) akan mengadakan perbincangan dengan Dewan Bandaraya Kuala Lumpur (DBKL) dan Jabatan Kebajikan Masyarakat (JKM) untuk memudahkan permohonan golongan berkenaan selain mengelakkan kes pertindihan (bantuan).

“Dalam konteks ini, kita boleh mempertimbangkan agar DBKL dan JKM bertindak sebagai agensi utama sementara MAIWP sentiasa bersedia untuk membantu dan memberi sokongan,” katanya kepada pemberita semasa menjalankan Program Jejak Gelandangan di Lorong Haji Taib, di sini malam tadi.

Mohd Na’im berkata dengan adanya kerjasama antara MAIWP bersama JKM dan DBKL, beliau percaya lebih banyak rumah transit dapat dibina dan lebih banyak golongan gelandangan boleh diselamatkan.

Sementara itu, Mohd Na’im berkata Program Jejak Gelandangan dijalankan bersama sebuah badan bukan kerajaan iaitu Pertubuhan Jejak Jalanan khususnya untuk menyantuni gelandangan dan bekas gelandangan selain merupakan satu pendekatan MAIWP sebagai agensi yang menerima zakat.

“Program ini secara khusus berobjektifkan untuk menimbulkan keinsafan apabila bertemu dengan mereka yang berada dalam kesusahan,” katanya yang meluangkan masa menyantuni rakan jalanan di sekitar ibu negara termasuk di Lorong Haji Taib 2, Medan Tuanku, Segi College, Bangkok Bank, Masjid Jamek dan Masjid Negara.–AlHijrah Online


SETENGAH JUTA PENJAWAT AWAM ZIMBABWE LANCAR MOGOK

HARARE, 25 Januari – Kerajaan
Zimbabwe bakal berdepan situasi sukar apabila kumpulan perwakilan penjawat awam
mengumumkan hampir 500,000 ahlinya seluruh negara akan melancarkan mogok bagi
menuntut gaji lebih tinggi.

Setiausaha Majlis Perkhidmatan
Awam,David Dzatsunga berkata, mogok tersebut akan bermula esok di ketika
ekonomi negara Afrika Selatan itu semakin merudum dan kekecewaan terhadap
kerajaan Presiden Emmerson Mnangagwa semakin meningkat.

Menurut Dzatsunga, masa
secukupnya telah diberikan kepada majikan untuk memenuhi tuntutan pekerja
termasuk bayaran gaji dalam matawang AS dan persekitaran kerja yang lebih baik.

Notis 14 hari yang diberikan
kepada kerajaan pada 8 Januari lalu akan berakhir dan pihak majlis tidak akan
bertanggungjawab ke atas apa yang bakal berlaku seterusnya.

Dalam pada itu, permintaan
Mnangagwa untuk mengadakan dialog kebangsaan disambut dengan keraguan.

Sinar Online melaporkan dengan memetik laporan Washington Post bahawa protes minggu lalu yang disebabkan kenaikan harga minyak, berterusan di jalanan di mana saksi dan kumpulan hak asasi melaporkan penderaan oleh pasukan tentera, polis dan sayap pemuda parti pemerintah.

Sementara itu, Setiausaha Agung
Kongres Kesatuan Sekerja Zimbabwe, Japhet Moyo kini berdepan hukuman penjara 20
tahun kerana dituduh menghasut rakyat Zimbabwe mengadakan protes membantah
kenaikan harga minyak, dan ramai lagi yang disyaki terlibat dalam protes
terbabit turut ditahan serta dinafikan hak untuk mendapat keadilan.

Keadaan bertambah buruk apabila rakyat yang berang kerana terpaksa beratur panjang untuk mendapatkan minyak dan barang keperluan lain, bertindak merompak kedai-kedai kerana terdesak.


STATUS RENTAS NEGERI MASIH KEKAL, TIDAK DIBENARKAN

KUALA LUMPUR: Pergerakan rentas negeri masih tidak dibenarkan susulan peningkatan jumlah kes positif COVID-19.

Menteri Kanan (Keselamatan), Datuk Seri Ismail Sabri Yaakob berkata, data daripada Kementerian Kesihatan Malaysia (KKM) merekodkan 38 kluster rentas negeri membabitkan 5,471 kes bagi tempoh 20 Disember 2020 hingga 20 April lalu.

“Pada April sahaja, sebanyak tujuh kluster rentas negeri membabitkan 23 kes direkodkan.

“Kluster rentas negeri ini bukan sahaja mengakibatkan penularan COVID-19 kepada Zon Hijau, malah aktiviti seperti pulang ke kampung, menghadiri majlis sosial juga meningkatkan risiko jangkitan kepada golongan rentan seperti warga emas dan kanak-kanak,” katanya.

Ismail Sabri berkata, walaupun keputusan untuk tidak membenarkan aktiviti merentas negeri tidak disukai rakyat, namun langkah tersebut merupakan jalan terbaik bagi mengelakkan negara berdepan dengan gelombang keempat.—AlHijrah Online


SEKATAN PERJALANAN DIPERLUAS MELIPUTI WILAYAH LAIN DI CHINA DIKENAKAN ‘LOCKDOWN’

KUALA LUMPUR: Sekatan perjalanan ke Malaysia, yang kini dikenakan ke atas pelawat China dari Wilayah Hubei termasuk Wuhan, akan diperluaskan meliputi wilayah lain setelah dikenakan sekatan pergerakan keluar masuk (lockdown) oleh kerajaan China.

Timbalan Perdana Menteri Datuk Seri Dr Wan Azizah Wan Ismail dalam satu kenyataan malam semalam, berkata langkah itu diputuskan setelah mengambil kira status semasa berhubung wabak novel koronavirus 2019 (2019-nCoV).

“Jabatan Imigresen akan mengambil tindakan sekatan perjalanan sebaik sahaja kerajaan China mengisytiharkan sesebuah wilayah di ‘lockdown’,” kata Dr Wan Azizah yang juga Pengerusi Jawatankuasa Pengurusan Bencana Negara.

Dr Wan Azizah berkata kawalan sempadan negara juga akan diperketatkan lagi dengan menambah bilangan mesin pengimbas suhu badan dan makmal untuk mempercepatkan keputusan sampel.

Beliau berkata, selain hospital kerajaan, Kementerian Kesihatan akan memperluaskan kemudahan menjalankan ujian pengesanan 2019-nCoV selain dari 18 makmal Institut Penyelidikan Perubatan (IMR), Makmal Kesihatan Awam Kebangsaan (MKAK), empat Makmal Kesihatan Awam di negeri dan 12 makmal hospital kerajaan seluruh negara kepada makmal swasta.

Beliau yang mempengerusikan mesyuarat khas mengenai jangkitan novel koronavirus di Putrajaya petang tadi, berkata Kementerian Luar juga sedang menyelaraskan 212 kakitangan tertentu dari Kedutaan/Konsulat Jeneral untuk balik ke Malaysia dengan segera.

Setibanya mereka di Lapangan Terbang Antarabangsa Kuala Lumpur (KLIA), beliau berkata mereka akan dibawa ke tempat pemeriksaan kesihatan untuk menjalani saringan kesihatan termasuk pengambilan sampel klinikal.

“Mereka yang mempunyai gejala akan terus dibawa ke hospital manakala yang tiada gejala akan dibenarkan pulang dan diletakkan di bawah pengawasan dan pemantauan untuk tempoh selama 14 hari.

“Mereka dikehendaki segera melaporkan diri ke klinik atau hospital berdekatan jika mempunyai gejala  seperti batuk, selesema, demam, sesak nafas atau masalah kesihatan yang lain,” katanya.

Beliau berkata, sehingga pukul 8.00 malam ini, 10 orang (dua keluarga) kakitangan tertentu berkenaan daripada Guangzhou telah tiba di KLIA dan dibawa ke tempat pemeriksaan kesihatan untuk menjalani saringan kesihatan.

Beliau berkata, mereka telah dibenarkan pulang ke rumah untuk menjalani proses pengawasan dan pemantauan.

Dr Wan Azizah berkata kerajaan juga sedia membantu 34 warganegara Malaysia di Wuhan yang tidak dapat kembali ke Malaysia bersama 107 yang dibawa pulang pada 4 Feb lepas.

Bagaimanapun, beliau berkata pada masa ini mereka tidak boleh keluar dari wilayah tersebut, berikutan sekatan keluar masuk yang dikenakan oleh kerajaan China.

Dalam pada itu, beliau berkata penganjuran program atau aktiviti rasmi di tempat awam masih boleh diteruskan kecuali pihak penganjur sendiri berhasrat untuk membatalkannya.

Setakat ini, dilaporkan terdapat 27,636 kes koronavirus di seluruh dunia dengan jumlah kematian keseluruhan sebanyak 564 orang.

Di Malaysia, terdapat 14 kes yang dikesan positif koronavirus.– BERNAMA


COVID-19: KESIHATAN WANITA WARGA EMAS AS SEMAKIN BAIK

KUALA LUMPUR: Seorang wanita warga emas Amerika Syarikat berusia 83 tahun yang disahkan positif COVID-19 di negara ini, telah menunjukkan perkembangan status kesihatan yang sangat baik selepas dua ujian pengesahan ulangan jangkitan itu menunjukkan negatif.

Bagaimanapun, Ketua Pengarah Kesihatan, Datuk Dr Noor Hisham Abdullah, berkata, wanita itu masih lagi dipantau di Hospital Sungai Buloh, dekat sini, kerana mengalami sedikit batuk.

Beliau berkata selepas lebih 72 jam diberi rawatan antiviral (liopinavir/ritonavir), keputusan dua ujian pengesahan COVID-19 ulangan terhadap wanita itu menunjukkan keputusan negatif.

“Ujian pengesahan ulangan ini telah dijalankan bagi memastikan kes telah sembuh dan negatif COVID-19,” katanya, dalam satu kenyataan, hari ini.

Katanya, ujian makmal pengesahan COVID-19 ulangan akan dijalankan ke atas semua kes disahkan positif, setelah pesakit menunjukkan perkembangan yang baik bagi gejala klinikal yang dialaminya.

“Hal ini adalah untuk memastikan bahawa kes telah sembuh sepenuhnya dan bebas daripada virus COVID-19. Ini penting bagi memastikan kes selamat untuk dibenarkan pulang dan tidak menjangkiti orang lain,” katanya.

Pelancong wanita dari Amerika Syarikat itu merupakan kes 22 dilaporkan di Malaysia selepas mangsa tiba dari Kemboja di Lapangan Terbang Antarabangsa Kuala Lumpur (KLIA),14 Feb lalu.

Wanita tersebut dan suaminya merupakan antara 1,455 penumpang kapal persiaran MS Westerdam yang berlabuh di Kemboja pada 13 Feb lalu sebelum kerajaan negara itu membenarkan mereka pulang ke negara masing-masing selepas saringan kesihatan dijalankan.

Seramai 145 penumpang kapal persiaran itu mengambil penerbangan ke Malaysia pada 14 Feb.

Wanita warga emas itu dan suaminya dikesan bergejala sebaik tiba KLIA dan ujian saringan pengesanan COVID-19 mendapati wanita itu disahkan positif pada 15 Feb manakala suaminya negatif.

Dr Noor Hisham berkata dapatan terkini kajian mendapati hampir 80 peratus pesakit COVID-19 yang dilaporkan, merupakan pesakit yang mengalami gejala ringan dan tiada rawatan spesifik atau antiviral diperlukan bagi penyakit ini.

Beliau berkata kebanyakan pesakit hanya memerlukan rawatan simptomatik, seperti demam, batuk dan selesema, dan isolasi kes perlu dijalankan bagi mengelakkan penularan penyakit ini kepada orang lain.

Hal ini kerana kebanyakan kes yang telah disahkan positif, sistem imun badan manusia akan menghasilkan antibodi spesifik bagi melawan virus ini, katanya.

“Walau bagaimanapun, terdapat juga golongan yang tidak mempunyai sistem imun yang kuat, contohnya warga emas, di mana jangkitan virus COVID-19 ini menyebabkan komplikasi yang teruk dan memerlukan bantuan ubat-ubatan seperti antiviral,” katanya. — BERNAMA


DBKL, JPS CADANG BINA TEROWONG SIMPANAN AIR BAWAH TANAH ATASI BANJIR KILAT

KUALA LUMPUR: Dewan Bandaraya Kuala Lumpur (DBKL) akan bekerjasama dengan Jabatan Pengairan dan Saliran (JPS) untuk membina terowong penyimpanan air bawah tanah berkapasiti tinggi bagi mengatasi isu banjir kilat di ibu negara.

Menteri Wilayah Persekutuan Datuk Seri Dr Shahidan Kassim berkata langkah itu merupakan satu kaedah penyelesaian jangka panjang yang akan mengambil tempoh tiga hingga lima tahun untuk disiapkan.

Beliau berkata bagi tujuan itu, DBKL akan mengadakan kajian kebolehlaksanaan untuk mengkaji lokasi dan spesifikasi terowong simpanan air hujan bawah tanah yang akan disiapkan dalam tempoh tiga bulan.

“Fungsinya ialah untuk menampung air banjir sebelum dilepaskan ke sungai ketika air surut. Kebanyakan bandar raya di dunia seperti Tokyo dan Itabashi di Jepun membinanya di bawah jalan raya.

“Namun apa yang kita dapati, jalan raya di ibu kota sempit. Oleh itu, ada yang mencadangkan agar kita membinanya 120 kaki di bawah sungai,” katanya dalam sidang media Ke Arah Kuala Lumpur Bebas Banjir Kilat di sini hari ini.

Shahidan berkata bagi tujuan itu, DBKL akan melantik perunding dengan kadar segera selepas mengadakan perbincangan bersama JPS.

Pada masa sama, beliau berkata DBKL juga akan membina tembok penahan banjir dengan segera di semua kawasan yang dijangka berlaku limpahan air sungai.

Shahidan berkata punca utama banjir kilat di ibu kota adalah disebabkan limpahan air sungai yang menyebabkan sistem perparitan tidak boleh menyalurkan air dengan lancar ke dalam sungai.

“Kita juga akan melaksanakan kerja-kerja pembersihan kelodak di dalam kolam takungan banjir dan sungai agar dapat memaksimumkan kapasiti penggunaannya.

“Buat masa ini, kita meletakkan beg pasir di kawasan terlibat dengan limpahan air sungai selain menempatkan pam air mudah alih sebagai langkah sementara mengatasi masalah ini,” katanya.

Dalam pada itu, Shahidan dan Datuk Bandar Kuala Lumpur Datuk Seri Mahadi Che Ngah turut berpeluang menghadiri Persidangan Antarabangsa ke-27 Mengenai Masa Depan Asia di Tokyo, Jepun dari 23 hingga 27 Mei lepas.

“Tujuan kami ke sana adalah untuk melihat bagaimana Jepun, terutama di Tokyo dan Itabashi, mengatasi masalah banjir dan banjir kilat yang sering berlaku pada masa lepas.

“Hasil lawatan itu, kami mendapati setiap perancangan yang dilakukan untuk ibu negara adalah bertepatan dengan apa yang dilakukan di negara maju itu seperti menaik taraf sungai dan pembinaan terowong bawah tanah,” katanya.

Shahidan turut menyeru semua anggota masyarakat untuk memberi kerjasama sebaik-baiknya antara lain tidak membuang sampah di merata-rata tempat terutama ke dalam sistem saliran.

“Kita juga mengalu-alukan warga kota untuk memberi maklum balas dan cadangan kepada DBKL kerana matlamat kita adalah untuk menyelesaikan masalah ini sepenuhnya,” kata beliau.–AlHijrah Online


ANAK PUKUL EMAK KERANA PUTUS BEKALAN DADAH, HALAU KAWAN LELAKI

BUTTERWORTH: Seorang wanita bertindak memukul ibunya menggunakan penyapu dipercayai akibat terputus bekalan dadah selain tidak berpuas hati rakan lelakinya dihalau.

Kejadian di sebuah pangsapuri di Sri Bagan, di sini berlaku pada 6.30 petang semalam semasa mangsa berusia 59 tahun, melawat rumah anak bongsunya itu sebelum mendapati seorang lelaki berada di dalam rumah tersebut.

Ketua Polis Daerah Seberang Perai Utara, ACP Noorzainy Mohd Noor berkata, suspek yang berusia 24 tahun terus mengamuk dan memukul ibunya menggunakan penyapu pada bahagian lengan kanan selepas ibunya bertindak memarahi kawan lelakinya serta mengarahkan lelaki itu keluar dari rumah tersebut.

Menurut Noorzainy suspek turut mengetuk kepala ibunya menggunakan telefon bimbit sebelum mengugut akan membunuh jika mangsa membuat laporan polis berhubung kejadian tersebut.

“Mangsa kemudian mendapatkan rawatan sebagai pesakit luar di Hospital Kepala Batas kerana terasa sengal di bahagian yang dipukul anaknya. Bagaimanapun tiada kesan kecederaan mahupun lebam dikesan.

“Bimbang akan keselamatan diri dan keluarga mangsa tampil membuat laporan,” katanya.

Noorzainy berkata, hasil daripada siasatan mendapati mangsa mengaku suspek berubah menjadi lebih emosi selepas hilang punca pendapatan, sekali gus terputus bekalan dadah.

Pihaknya juga tidak menolak kemungkinan bahawa suspek merupakan penagih tegar.

Kes disiasat mengikut Seksyen 324/506 Kanun Keseksaan.–AlHijrah Online


“Cukup-cukuplah…Belajarlah daripada pengalaman dunia, selesaikanlah masalah dalaman” – ZAHID

BERA, 7 Ogos – Timbalan Perdana Menteri Datuk Seri Dr Ahmad Zahid Hamidi menggesa pimpinan UMNO di setiap peringkat supaya menyelesaikan sebarang masalah dalaman yang dialami jika mahu parti kekal memerintah negara pada masa akan datang.

Naib Presiden UMNO itu berkata mereka perlu mengambil iktibar daripada sejarah dunia dan negara sendiri yang menyaksikan banyak kuasa besar seperti Rusia, Belanda, Perancis dan Empayar Kesultanan Melayu Melaka yang jatuh disebabkan permasalahan dalaman.

Malah UMNO dan Barisan Nasional (BN) sendiri, katanya pernah kehilangan kuasa di Perak, Terengganu dan Kelantan hanya disebabkan pergolakan dalaman akibat rasa tidak puas hati dengan pucuk pimpinan.

“Cukup-cukuplah … belajarlah daripada pengalaman dunia, selesaikanlah masalah dalaman. Jangan layan rasa marah dan kecewa dalam kalangan kita. Cukup-cukuplah dengan apa yang berlaku.”

“Kita tidak mahu ia berlaku lagi di dalam politik UMNO dan BN sebab terlalu mahal harganya yang terpaksa kita tanggung apabila hilang kuasa. Pemimpin ada kelemahan kerana mereka bukan maksum jadi kita terima dan bertolak ansur,” katanya semasa merasmikan mesyuarat perwakilan UMNO Bahagian Bera, di sini hari ini.

Majlis turut dihadiri Pengerusi Badan Perhubungan UMNO Pahang yang juga Menteri Besar Pahang Datuk Seri Adnan Yaakob, Timbalan Pengerusi Badan Perhubungan UMNO Pahang Datuk Seri Sharkar Shamsuddin dan Ketua UMNO Bahagian Bera Datuk Seri Ismail Sabri Yaakob.

Dalam masa yang sama, Ahmad Zahid yang kini menjalankan tugas sebagai timbalan presiden UMNO turut mengingatkan anggota parti supaya menghindarkan budaya terlalu selesa dengan kuasa yang dipegang pada masa kini.

“Masalah kita adalah budaya terlalu selesa, apabila kita pegang kuasa, maka kita rasa kuasa itu kita punya sampai bila-bila. Macam di Pahang, ini negeri yang kita hormat kerana masih dapat mengekalkan majoriti undi dua pertiga.”

“Terengganu yang dapat undi majoriti nipis itu pun bergaduh bagai nak rak, pemimpin yang lama dan baharu bergaduh, selesaikanlah masalah itu … nak bergaduh tunggu selepas pilihan raya umum.”

“Semua ini nak menempah kejatuhan, masalah dalaman selesaikanlah, kalau dah jadi (hilang kuasa) barulah padan muka engkau, padan muka aku.”

“Kita kena ingat sejarah Kelantan yang kini lebih 23 tahun diperintah oleh PAS. Dahulu Kelantan kita (BN) punya, namun disebabkan masalah dalaman, orang UMNO kononnya banyak kelemahan dan kononnya nak ajar satu penggal sahaja, akhirnya sampai sekarang kita tidak mampu rampas kembali negeri itu,” katanya.

Ahmad Zahid berkata usaha untuk mempertahankan kuasa bukan hanya perlu melibatkan pimpinan negeri tetapi juga perlu bermula dari bawahan lagi iaitu cawangan, pusat daerah mengundi (PDM), bahagian dan perhubungan negeri.

“Kalau ketua cawangan pun bergaduh dengan timbalan, ketua Pemuda pun bergaduh dengan ketua Puteri, kemudian risau takut tempat kita diambil alih orang, PDM dengan PDM bergaduh, macam mana nak terus kekal berkuasa”

“Jangka hayat parti dalam 10 tahun memang mesti ada krisis tetapi jika daya saing dan daya juang kita tinggi, semua masalah ini akan berjaya kita hadapi,” katanya.

Katanya jentera parti juga perlu kerap turun padang untuk mengukuhkan kembali keyakinan rakyat kepada UMNO terutama dalam kalangan golongan muda.

BERNAMA


EDAH : DATIN MASTURA RUJUK MUFTI

KUALA KANGSAR, 19 Jun – Datin Mastura Mohd Yazid yang memenangi kerusi Parlimen Kuala Kangsar akan merujuk kepada Mufti Perak Tan Sri Dr Harussani Zakaria dalam melaksanakan tanggunjawabnya sebagai wakil rakyat.

Mastura berkata walaupun masih melalui tempoh edah selama empat bulan 10 hari, beliau perlu berkhidmat untuk penduduk Kuala Kangsar.

“Sekarang ini saya dipilih sebagai wakil rakyat di Kuala Kangsar, jadi saya perlu tahu daripada Mufti Perak apa garis panduan untuk saya berkhidmat,” katanya kepada pemberita di kediamannya di Bukit Chandan di sini, hari ini.

Mastura, 55, memperoleh majoriti 6,969 undi berbanding majoriti 1,082 yang diraih penyandang kerusi itu, Datuk Wan Mohammad Khair-il Anuar Wan Ahmad pada Pilihan Raya Umum Ke-13.

Balu kepada Wan Mohammad Khair-il Anuar itu memperoleh 12,653 undi, menewaskan calon PAS Dr Najihatussalehah Ahmad (5,684 undi), calon Amanah Prof Dr Ahmad Termizi Ramli (4,883 undi) serta calon Bebas, Izat Bukhary Ismail Bukhary yang hanya mendapat 54 undi dan hilang wang pertaruhan.

Mengenai majoriti undi lebih besar yang diperoleh beliau, Mastura berkata antara faktor yang menyumbang kepada jumlah itu adalah komuniti Cina telah kembali menyokong Barisan Nasional (BN), selain gerakan bersepadu jentera BN dalam kempennya pada pilihan raya kecil itu.

“Majoriti itu juga adalah satu manifestasi atau terjemahan perasaan pengundi Kuala Kangsar terhadap Datuk Wan Mohammad Khair-il Anuar, mereka (rakyat) sangat menghargai usaha dan kasih sayang arwah yang telah berkhidmat di Kuala Kangsar,” katanya.

Pada pagi ini, Mastura mula dikunjungi penduduk setempat yang memohon khidmat baktinya sebagai wakil rakyat. Seorang penduduk dari Kampung Menora, Hashim Azaldin, 70, menjadi orang pertama bertemunya hari ini yang berkunjung ke kediamannya di Bukit Chandan itu pada 9.45 pagi.

Mastura berkata Hashim berjumpanya dan memohon bantuannya untuk mendapatkan rawatan matanya yang kabur.

Sementara itu, orang kurang upaya Ismail Awang Besar, 52, dari Kampung Sayong Lembah juga datang ke rumah Mastura untuk memaklumkan bahawa Allahyarham Wan Mohammad Khair-il Anuar pernah menempah ukiran khat kayu ayat suci al-Quran dengannya.

“Saya pernah meminta arwah membeli ayat suci al-Quran untuk diletakkan pada dinding rumah,” katanya.

BERNAMA


WANITA WARGA THAILAND MAUT, 15 CEDERA TERMASUK TIGA KANAK-KANAK

MERSING: Seorang wanita warga Thailand maut, manakala 15 lagi termasuk tiga kanak-kanak perempuan cedera dalam kemalangan membabitkan tiga kenderaan di Kilometer 14, Jalan Jemaluang di sini, awal pagi tadi.

Ketua Polis Daerah Mersing Supt Abdul Razak Abdullah Sani berkata pelancong berusia 22 tahun itu  yang merupakan penumpang kenderaan MPV Mitsubishi Grandis disahkan meninggal dunia di lokasi kejadian akibat mengalami cedera parah pada bahagian muka.

Beliau berkata terdahulu, pihaknya menerima panggilan kecemasan berhubung kemalangan melibatkan sebuah kereta jenis BMW X5, Perodua Myvi dan Mitsubishi Grandis itu, kira-kira 3.30 pagi.

“Hasil siasatan mendapati, kemalangan berlaku apabila kereta BMW X5 yang dipandu lelaki tempatan berusia 32 tahun dari arah Mersing telah hilang kawalan ketika melalui selekoh, sebelum memasuki laluan bertentangan.

“Kejadian itu menyebabkan berlaku pertembungan dengan dua kenderaan iaitu kereta Perodua Myvi dan Mitsubishi Grandis yang datang dari arah Johor Bahru hingga mengakibatkan seorang lelaki tempatan patah tangan, manakala 13 yang lain hanya cedera ringan,” katanya menerusi kenyataan hari ini.

Abdul Razak berkata hasil ujian air kencing yang dijalankan terhadap pemandu BMW X5 itu negatif dan pihaknya telah merakamkan keterangan sebelum dia dibebaskan dengan jaminan polis.

Katanya, kes disiasat di bawah Seksyen 41 (1) Akta Pengangkutan Jalan 1987.

Sementara itu, dalam kenyataan berasingan, Komander Operasi, Pegawai Bomba Kanan II Anuar Hussine berkata sebuah jentera ‘Light Fire Rescue Tender’ (LFRT) dengan kekuatan tujuh anggota dari Balai Bomba dan Penyelamat Mersing telah digegaskan ke lokasi kejadian.

Katanya mayat mangsa dikeluarkan dengan peralatan khas sebelum diserahkan kepada pihak polis untuk tindakan lanjut manakala kesemua mangsa yang cedera telah dihantar ke Hospital Mersing dengan menaiki ambulans milik Kementerian Kesihatan.–AlHijrah Online


WARGA EMAS KERUGIAN RM25,000 AKIBAT DISAMUN

KUALA LUMPUR: Seorang wanita warga emas kerugian kira-kira RM25,000 selepas disamun dua lelaki warganegara yang bersenjatakan parang dan menaiki motosikal jenis Yamaha Y15 berwarna biru hitam.

Ketua Polis Daerah Cheras, ACP Muhammad Idzam Jaafar berkata pada 12.30 tengah hari tadi, pihak polis telah mengesan satu video tular di media sosial memperlihatkan kejadian samun berkawan melibatkan mangsa seorang wanita warga emas di Bandar Tun Razak, Cheras, Kuala Lumpur.

“Hasil semakan mendapati kejadian samun ini berlaku pada hari yang sama, jam lebih kurang 9.00 pagi.

“Aksi di dalam video tersebut menunjukkan suspek telah menarik dua utas rantai leher dan memotong dua utas gelang tangan mangsa dengan menggunakan gunting pemotong sebelum melarikan diri menaiki motosikal nombor pendaftaran palsu,” katanya dalam kenyataan hari ini.

Tambahnya akibat kejadian mangsa mengalami kecederaan luka di tangan dan beliau berkata kes itu disiasat di bawah Seksyen 395/397 Kanun Keseksaan.

“Pihak polis mengingatkan orang ramai supaya tidak menularkan video yang boleh mendatangkan kegusaran awam.

“Sekiranya mempunyai sebarang maklumat berhubung kejadian ini, orang ramai boleh menghubungi IPD Cheras di talian 013-2165881, Hotline Polis Kuala Lumpur di talian 03-2146 0584 / 585 atau mana-mana Balai Polis yang berdekatan,” katanya. — AlHijrah Online


KERAJAAN AKAN SEDIA PUSAT HEMODIALISIS DI FELDA UNTUK MUDAHKAN PENEROKA – PM

GUA MUSANG: Kerajaan akan menyediakan pusat dialisis di Felda Chiku 3 bagi memudahkan peneroka yang menghidap penyakit buah pinggang mendapatkan rawatan.

Perdana Menteri Datuk Seri Anwar Ibrahim berkata ini kerana peneroka di tanah rancangan berdepan kesukaran untuk mendapatkan rawatan di hospital.

“Di Felda ini iaitu di Hulu Kelantan, kita mengumumkan akan mengadakan Pusat Dialisis di Chiku 3 kerana peneroka susah untuk pergi ke hospital,” katanya kepada pemberita selepas Majlis Ramah Mesra Bersama Warga Felda di sini hari ini.

Beliau berkata kerajaan turut memberi fokus terhadap isu pemilikan tanah bagi generasi baharu Felda yang memerlukan keterlibatan kerajaan negeri.

“Kita harap ada perubahan supaya kerajaan negeri boleh betul-betul bekerjasama dengan kerajaan Persekutuan untuk melaksanakan perubahan bagi peneroka generasi baharu ini,” katanya.

Terdahulu, Anwar dalam ucapannya berkata beliau turut memberi perhatian kepada masalah liputan Internet dan baik pulih tandas sekolah di kawasan tanah rancangan Felda.

“Saya akan bertemu dengan Menteri Pendidikan (Fadhlina Sidek) bagi memperelokkan tandas di sekolah,” katanya. –AlHijrah Online


CEBISAN TULANG, BAJU DITEMUKAN DI LOKASI PEKERJA KUARI DIKHUATIRI TERTIMBUS

IPOH: Cebisan tulang dan baju serta bangkai jengkaut ditemukan hari ini di lokasi dua pekerja kuari yang dikhuatiri tertimbus pada Mac lepas di Keramat Pulai, Jalan Simpang Pulai-Cameron Highlands di sini.

Pengarah Jabatan Bomba dan Penyelamat Negeri Perak Azmi Osman berkata bangkai jengkaut itu ditemukan pasukan pencari dan penyelamat melibatkan pihaknya, polis dan juga pasukan Jabatan Mineral dan Geosains pada 11.45 pagi tadi manakala cebisan tulang dan baju ditemukan kira-kira setengah jam kemudian.

“Bangkai jengkaut serta cebisan baju tulang dan baju pada kedalaman 10 hingga 15 kaki (3.05 hingga 4.6 meter) pada jarak titik pencarian sebelum ini.

Cebisan tulang dan baju yang ditemukan itu masih belum dapat dipastikan milik siapa,” katanya ketika dihubungi hari ini.

Dalam kejadian pada 8 Mac lepas, dua pekerja kuari yang dipercayai tertimbus runtuhan batu dikenali sebagai Itam Lasoh, 43, dan Kheow Loo Siew Soon, 49.

Tinjauan Bernama di lokasi kejadian mendapati kerja-kerja pencarian sedang dijalankan oleh pasukan mencari dan menyelamat ketika ini.–AlHijrah Online


DEMI PEPERIKSAAN UPKK, MURID DAN GURU REDAH BANJIR

KUALA LUMPUR: Banjir tidak menghalang sekumpulan pelajar untuk menduduki peperiksaan Ujian Penilaian Kelas KAFA (UPKK).

Video kejadian yang tular di media sosial memaparkan murid terlibat terpaksa membuka kasut dan bersila di atas kerusi mereka selain guru-guru terpaksa meredah banjir dalam kelas.

Difahamkan kejadian berlaku di Sekolah Rendah Agama (SRA) Sungai Balak, Kajang susulan beberapa kawasan di Selangor mengalami banjir kilat.

Rata-rata warganet mengucapkan selamat maju jaya kepada semua calon UPKK di sekolah tersebut selain mendoakan agar urusan calon-calon dan tenaga pengajar terlibat dipermudahkan.

Sementara itu Pengarah Jabatan Bomba dan Penyelamat Negeri Selangor Norazam Khamis memaklumkan tiada laporan kejadian banjir diterima di kawasan berkenaan setakat petang tadi.—AlHijrah Online


PENTAULIAHAN AGAMAWAN, ULAMA DI BAWAH PERKENAN RAJA-RAJA MELAYU, BUKAN KUASA PM

NIBONG TEBAL: Pemberian tauliah kepada tokoh agamawan dan ulama Islam di negara ini adalah di bawah perkenan Raja-Raja Melayu dan bukan kuasa Perdana Menteri seperti yang didakwa oleh segelintir pihak, kata Datuk Seri Anwar Ibrahim.

Beliau berkata meskipun Perdana Menteri mempunyai pelbagai kuasa namun dalam soal agama Islam, kuasa itu terletak pada Raja-Raja Melayu.

“Mereka kata sebab Anwar jadi Perdana Menteri, ada orang tak dapat tauliah. Dengar baik-baik. Ada orang akan dapat tauliah dia. Bukan keputusan saya. Ini keputusan Raja-Raja Melayu.

“Saya tidak mencampuri urusan siapa dapat tauliah, siapa tak dapat tauliah,” katanya ketika berucap pada Majlis Peluncuran Pembangunan Masjid Lama Sungai Bakap, Seberang Perai Selatan di sini hari ini.

Anwar berkata keputusan Raja-Raja Melayu adalah tidak mengizinkan masjid menjadi gelanggang politik sebaliknya ia hanya boleh digunakan untuk pendakwahan dan tazkirah.

Anwar berkata beliau sentiasa menghormati keputusan Raja-Raja Melayu walaupun pernah merayu untuk memberikan pentauliahan kepada beberapa ulama.

“Saya kena hormat, Perdana Menteri ini kuasa dia banyak tapi ada juga kuasa Kerajaan Negeri, ada Raja-Raja Melayu yang menetapkan.

“Jadi yang tidak dapat tauliah, kita buat rayuan kepada Raja. Jangan pi (pergi) kecam Perdana Menteri. Hang (awak) tak reti (faham) undang-undang,” katanya.

Beliau juga berkata selain pembangunan masijd, pihak pengurusan premis itu juga harus memberi perhatian kepada kebertanggungjawaban terhadap anggota kariah terutama golongan fakir atau miskin tegar.

Justeru, Perdana Menteri berkata Kerajaan MADANI di bawah pimpinan beliau tidak akan bertolak ansur dalam menyelesaikan isu kemiskinan tegar di seluruh negara pada hujung tahun ini.

Sehubungan itu, beliau meminta ketua kampung, penghulu dan jawatankuasa ranting serta cawangan (parti) untuk mengemukakan senarai keluarga miskin tegar kepada Pejabat Pegawai Daerah supaya Pegawai Daerah boleh membantu mereka sekali gus menoktahkan kemiskinan tegar di negara ini.

Anwar, yang merupakan anak kelahiran Sungai Bakap, turut mengumumkan peruntukan RM7 juta bagi pembangunan Masjid Lama Sungai Bakap yang wujud sejak 1798.

Turut hadir Ketua Menteri Pulau Pinang Chow Kon Yeow dan Menteri Pendidikan Fadhlina Sidek, yang juga Ahli Parlimen Nibong Tebal.

Pembangunan Masjid Lama Sungai Bakap merupakan antara tujuh masjid yang telah  diperuntuk pembiayaan oleh Kerajaan Negeri Pulau Pinang dengan jumlah keseluruhan RM18 juta.

Enam lagi ialah Masjid Papan di Seberang Jaya, Masjid Sungai Lokan dan Masjid Sungai Dua Utama di Butterworth, Masjid Bandar Raya Seberang Perai, Masjid Lama Sungai Kechil di Nibong Tebal serta Masjid Bandar Putra Bertam di Bertam. –AlHijrah Online


BEKAS ANGGOTA UKAYS SERTAI IS TERBUNUH

KUALA LUMPUR: Bekas anggota kumpulan rock Ukays, Wan Mohd Aquil Wan Zainal Abidin atau dikenali sebagai Akel Zainal yang menyertai kumpulan militan IS di Syria disahkan terbunuh dalam serangan udara di negara itu, awal tahun ini.

Ketua Penolong Pengarah Bahagian Counter Terrorism (E8) Cawangan Khas Bukit Aman Datuk Ayob Khan Mydin Pitchay berkata berdasarkan maklumat yang diterima daripada rakan sejawatannya serta sumber rakyat Malaysia di Syria, Akel Zainal, 39, dan seorang lagi militan Daesh, Mohd Rafi Udin, 53, maut dalam serangan udara Rusia di Syria pada Januari dan Mac lepas.

“Kami menerima maklumat bahawa rumah Akel di Baghouz terkena serangan bom dari udara pada Mac lalu,” katanya ketika dihubungi.

Beliau berkata turut terbunuh dalam serangan udara itu ialah isteri Akel Zainal dan dua anaknya berusia dua serta tiga tahun selain seorang pejuang IS warga Belgium.

Akel Zainal dilaporkan menyertai IS sejak tercetusnya konflik di Syria malah turut ke sana untuk menyertai perang sejak 3 Jan 2014.

Dia dipercayai pejuang IS dari Malaysia paling kanan yang bergerak di Syria dan telah dikenal pasti oleh pihak berkuasa Malaysia sebagai individu yang bertanggungjawab dalam beberapa rancangan untuk melakukan serangan keganasan di dalam negara.

Ayob Khan berkata Mohd Rafi Udin yang juga dikenali sebagai Abu Awn Al-Malizi merupakan bekas pengikut kanan Kumpulan Mujahidin Malaysia (KMM) maut dalam serangan udara Rusia pada Januari lepas.

Mohd Rafi menyertai Jemaah Islamiyah (JI) sebelum ke Syria untuk menyertai IS dan pernah muncul dalam video IS pada 2016 dengan menyeru serangan terhadap kerajaan sekular dan pemimpinnya. — BERNAMA


KERAJAAN BENAR PENGELUARAN KHAS KWSP RM10,000

KUALA LUMPUR: Kerajaan bersetuju membenarkan pengeluaran khas Kumpulan Wang Simpanan Pekerja (KWSP) berjumlah RM10,000, kata Perdana Menteri Datuk Seri Ismail Sabri Yaakob, hari ini.

Bagaimanapun, penjelasan lanjut mengenai pengeluaran khas KWSP akan dibuat oleh Kementerian Kewangan dan KWSP.

Ismail Sabri berkata, berdasarkan dapatan kajian dan penelitian secara menyeluruh dalam fasa pemulihan selepas pandemik ini, ada dalam kalangan Keluarga Malaysia yang masih terkesan dari segi ekonomi, hilang pendapatan dan sedang membina semula kehidupan.

Jelasnya, kerajaan mendengar, mengkaji dan meneliti permintaan daripada semua pihak untuk mengeluarkan caruman KWSP.

“Ini merupakan keputusan yang sukar kerana ia melibatkan simpanan hari tua rakyat dan pengeluaran khas ini adalah jalan tengah dalam mengimbangi antara keperluan mendesak hari ini dan simpanan masa hadapan.

“Walaupun kerajaan memberikan kebenaran untuk pengeluaran khas KWSP ini, namun saya merayu kepada para pencarum supaya mengekalkan simpanan mereka kecuali keadaan benar-benar mendesak,” katanya, hari ini.

Ismail Sabri berharap agar para pencarum membuat pertimbangan yang sewajarnya sebelum melakukan pengeluaran demi masa depan.–AlHijrah Online


MAIWP SEDIA RM13 JUTA BANTU PENDIDIKAN ASNAF CEMERLANG PERINGKAT DIPLOMA

KUALA LUMPUR: Majlis Agama Islam Wilayah Persekutuan (MAIWP) memperuntukkan RM13 juta bagi membiayai pendidikan pelajar asnaf cemerlang di peringkat diploma melalui Skim Bantuan Penyelesaian Pembiayaan Pendidikan yang dilancarkan hari ini.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata menerusi skim itu, MAIWP menawarkan bantuan kepada asnaf fakir, miskin dan mualaf menetap di tiga Wilayah Persekutuan dan membuat pinjaman Perbadanan Tabung Pendidikan Tinggi Nasional (PTPTN) di peringkat diploma serta mendapat keputusan cemerlang dengan Purata Nilai Gred Kumulatif (CGPA) 3.50 ke atas.

“Skim ini adalah kerjasama strategik antara MAIWP dan PTPTN. Bantuan ini akan disalurkan kepada pelajar-pelajar asnaf yang cemerlang di peringkat diploma dalam bidang perubatan dan bukan perubatan bagi menyelesaikan pinjaman PTPTN,” katanya.

Beliau berkata demikian ketika berucap pada majlis pelancaran Skim Bantuan Penyelesaian Pendidikan dan Menandatangani Memorandum Persefahaman (MoU) antara MAIWP dan PTPTN di Kolej Universiti Antarabangsa MAIWP (UCMI) di sini, hari ini.

Mohd Na’im berkata inisiatif tersebut diharap dapat mendorong pelajar asnaf fakir, miskin dan mualaf untuk belajar bersungguh-sungguh dan mendapat kecemerlangan dalam pengajian.

Sementara itu, katanya MAIWP menyediakan 30 skim bantuan zakat meliputi aspek kebajikan, pendidikan, perubatan, tempat tinggal, keusahawanan dan pembangunan ummah kepada golongan asnaf di Wilayah Persekutuan Kuala Lumpur, Putrajaya dan Labuan.

Beliau berkata bagi tempoh 1 Jan hingga 30 Jun tahun ini, sebanyak RM420 juta dana zakat diagihkan kepada penerima yang layak menerima bantuan.

“Zakat ini diagihkan kepada golongan asnaf dengan penuh perancangan rapi dan pelbagai inisiatif. Kesemua agihan ini menjadi penyumbang kepada kekuatan dan keutuhan dana zakat yang dimiliki,” katanya.

Turut hadir, Pengerusi MAIWP Tan Sri Dr Mohd Daud Bakar, Pengerusi PTPTN Datuk Norliza Abdul Rahim, Pemangku Ketua Pegawai Eksekutif MAIWP Ahmad Dasuki Abdul Majid dan Naib Canselor UCMI Prof Dr Wan Mohd Azizi Wan Sulaiman.

Ditemui selepas majlis tersebut, Mohd Na’im berkata beliau sentiasa mengajak semua agensi di bawah kementeriannya untuk mencari dan membuka ruang kepada syarikat korporat dan badan bukan kerajaan untuk menjalin kolaborasi strategik dalam usaha meringankan beban rakyat dan membantu meningkatkan sosioekonomi termasuk melalui pendidikan.

“Saya bersama Kerajaan Perpaduan percaya tanggungjawab membantu masyarakat adalah tanggungjawab bersama dan penglibatan pelbagai pihak akan memberi impak lebih besar kepada masyarakat,” katanya. — AlHijrah Online


BAPA MENGAKU BERSALAH SEBABKAN KEMATIAN BAYI TIGA BULAN

KUALA LUMPUR: Seorang bapa mengaku bersalah di Mahkamah Sesyen di sini hari ini atas pertuduhan menyebabkan kematian bayinya berusia tiga bulan, awal bulan ini.

Amirul Hakim Muhamad Fadzil, 27, mengaku cuai sehingga menyebabkan kematian anak lelakinya itu akibat kecederaan di bahagian kepala, di sebuah rumah di Flat Sri Langkawi, Gombak di sini, pada 4.15 petang, 3 Jan lepas.

Pertuduhan dikemukakan mengikut Seksyen 31(1)(a) Akta Kanak-Kanak 2001 yang membawa hukuman denda tidak melebihi RM50,000 atau penjara maksimum 20 tahun atau kedua-duanya.

Timbalan Pendakwa Raya Wan Ahmad Hakimi Wan Ahmad Jaafar memohon jaminan RM20,000 dengan seorang penjamin manakala Amirul Hakim yang tidak diwakili peguam merayu jaminan rendah atas alasan dia yang bekerja sebagai ejen insurans perlu menanggung keluarga.

Hakim Suzana Hussin membenarkan tertuduh diikat jamin RM7,000 dengan seorang penjamin dan menetapkan 14 Feb ini untuk fakta kes dan hukuman.–AlHijrah Online


PROGRAM MUSA’ADAH: LEBIH RM5.07 JUTA DIAGIHKAN PADA FEBRUARI, MAC

KUALA LUMPUR: Sejumlah RM5,076,771.70 peruntukan telah diagihkan oleh agensi hal ehwal Islam di peringkat Persekutuan kepada individu, keluarga, masyarakat termasuklah institusi-institusi terpilih di seluruh negara sepanjang Februari dan Mac 2022.

Menteri di Jabatan Perdana Menteri (Hal Ehwal Agama) Senator Idris Ahmad berkata agihan itu dilaksanakan menerusi Program Musa’adah yang digerakkan agensi di bawah kementeriannya.

“Insya-Allah kami di agensi hal ehwal Islam terus istiqamah melaksanakan tanggungjawab dakwah, kebajikan, pendidikan, kelestarian sosial, serta pembangunan sosio-ekonomi ummah.

“Terima kasih kepada seluruh rakyat Malaysia.Kami akan sentiasa laporkan usaha-usaha yang dilaksanakan agensi hal ehwal Islam,” katanya dalam hantaran di Facebook.

Antara program yang dilaksanakan sepanjang tempoh dua bulan tersebut ialah sumbangan tablet kepada pelajar, bantuan banjir kepada mangsa di Lembah Klang, Kelantan dan Terengganu, penyampaian bantuan Al-Quds kepada Nadir Al-Nuri, dan pelancaran portal Redi2Pay (Ejen Kutipan Wakaf Zakaf). – AlHijrah Online


FAMA WUJUD PUSAT JUALAN BARANGAN SEGAR DI 97 LOKASI DI SELURUH NEGARA

PUTRAJAYA: Lembaga Pemasaran Pertanian Persekutuan (Fama) akan membuka pusat jualan barangan segar terkawal di 97 lokasi seluruh negara dalam waktu terdekat, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata perincian pusat jualan itu merangkumi 10 pasar tani terpilih, pasar tani kekal (33), pusat operasi Fama (17), MyFarm outlet (tiga), Kompleks Pertubuhan Peladang Kawasan (34), dan Kompleks Jabatan dan Agensi yang bersesuaian.

“Walaupun kita benarkan rakyat kita berbelanja dengan pilihan lebih banyak di pasar-pasar basah termasuk pasar tani, Prosedur Operasi Standard (SOP) Perintah Kawalan Pergerakan (PKP) yang ditentukan oleh kerajaan, mesti dipatuhi.

“(Keputusan ini dibuat) bagi mengawal kesesakan pasar basah di waktu pagi…agak sukar untuk mengawal dari segi jarakan sosial jarak satu meter dan kami dapati kesesakan berlaku di pasar-pasar basah pagi ini, kerana kekurangan pilihan produk basah yang lain,” katanya.

Beliau yang juga Menteri Pertahanan berkata demikian pada sidang media selepas menghadiri mesyuarat COVID-19 bersama Menteri-Menteri Besar dan Ketua-Ketua Menteri, yang dipengerusikan oleh Perdana Menteri Tan Sri Muhyiddin Yassin hari ini.

Ismail Sabri berkata, kategori produk yang dibenarkan dijual di pusat jualan barangan segar terkawal itu adalah sayur-sayuran, buah-buahan, ayam, ikan, daging, barangan runcit dan barangan asas tani.

Katanya waktu operasi pasar tani terpilih di tapak tidak kekal ialah dari 8 pagi hingga 12.30 tengah hari, dua kali seminggu.

Pusat Operasi Fama, pasar tani kekal dan MyFarm outlet, akan beroperasi setiap hari dari jam 8.30 pagi hingga 4 petang.

“Gerai-gerai yang berniaga akan dijarakkan supaya tidak timbul kesesakan dan sebagainya, pintu masuk dan keluar akan dikawal pihak polis dan tentera. Operasi bagi pasar borong tetap berjalan seperti biasa,” katanya.

Sementara itu Ismail Sabri berkata, usaha membuka lebih banyak pusat jualan barangan segar itu juga dapat membantu petani, yang mempunyai masalah untuk memasarkan produk mereka.

Katanya banyak kalangan petani merungut terpaksa menanggung kerugian, kerana hasil tanaman mereka tidak laku dan pemborong juga tidak mahu membeli, hasil tanaman mereka.

Dalam perkembangan lain, Ismail Sabri berkata pengurusan lebuh raya PLUS, ANIH, LATAR, MEX, PROLINTAS, KESAS, GRAND SAGA dan GRAND SEPADU, telah bersetuju untuk melaksanakan pengecualian sewa kedai di kawasan Rehat dan Rawat di sepanjang lebuh raya di bawah seliaan mereka sepanjang tempoh PKP.

“Kerajaan berterima kasih atas keprihatinan syarikat-syarikat ini, dan berharap ramai lagi akan tampil kehadapan memberi bantuan,” katanya. — BERNAMA


ALIRAN MASUK DANA ASING BERTAMBAH BAIK – PENGANALISA

KUALA LUMPUR, 16 Dis — Aliran masuk dana asing dijangka bertambah baik pada minggu-minggu berikutnya seperti yang ditunjukkan melalui kemasukan sebanyak RM123.3 juta dana asing pada Khamis, kemasukan tertinggi sejak 8 November.

Ketua Penyelidik Inter-Pacific Securities Sdn Bhd, Pong Teng Siew, berkata kemasukan yang tinggi juga membantu menurunkan aliran keluar bersih dana asing minggu lalu sebanyak RM181.1 juta sehingga Khamis.

Mengatakan bahawa ini mungkin petunjuk dana asing melihat Malaysia dengan lebih positif, beliau menambah, lebihan akaun semasa negara yang konsisten membantu terhadap sentimen yang kukuh ini. – Bernama